Badok | “Gure abestiak oso metal & roll dira”\n“Gure abestiak oso metal & roll dira”\n90eko hamarkadako eszenatik zuzenean edaten duen heavy metal alternatiboa eta, era berean, rock-and-rollaren ostia txarra uztartzen ditu Usurbilgo (Gipuzkoa) laukoteak. Marilyn Manson eta White Zombie alde batera utzi gabe, iluntasun kontzeptuala eta heavyrik boteretsuena ere iturritzat ditu Floxbin taldeak. Autoekoizpenaren bidetik, Hil arte bizi diskoa eta “Usteak erdia ustel” kantaren bideoklip harrigarria argitaratu berri ditu.\nFloxbin taldekoak, bideoklipean erabilitako mozorroz jantzita.\nMetal ariketa polita osatu duzue. Zeintzuk dira Hil arte bizi eta Ak! orain arte argitaratu dituzuen bi lanen arteko ezberdintasun nagusienak?\nBatetik, Ak konposatu eta grabatu genuenean, Floxbin bi partaidek osatzen genuen —Joseba Agirresarobe Txofo (ahotsa eta gitarra) eta Iñaki Udabe (bateria)— eta Hil arte bizi konposatzen hasi ginenean lau partaide ginen iada, Rafael Bajo Eltxo (gitarra) eta Iñigo Roteta (baxua) gehitu baitziren. Beraz, buru pentsatzaile gehiago!! Eta bestetik, grabatzeko modua aipatuko nuke. Teknologia berriak gehiago erabili genituen lehenengo lanean; aldiz, lan honen soinua gordina izatea nahi izan dugu. Eta lortu dugu. Soinu zuzena da. Floxbin %100-ean, gure akats eta bertuteekin.\n80ko hamarkadako metalaren eragina nabarmena da abesti berrietan. King Diamonden eragina nabarmendu duzue lehen kantan, “Gezurrak”.\n“Gezurrak” abestia da agian diskoko ilunena. Errepikak atmosfera tetriko eta iluna du, nota disonanteak dauzka, arpegioak… eta momentu horretan gogorarazten digu King handia.\nEkaitza-barealdia-ekaitza formula ere, 90ko urteetan hain ongo erabili izan zena, antzeman daiteke batzuetan, batez ere “Ez ditut maite” abestian. Ahots guturalak agertzen dira kanta horretan eta disko osoan barreiatuak, zati melodikoagoekin batera.\nHala da. “Ez dut maite” abestiak, bereziki, gorabehera asko ditu. Sentimenduz beteriko bidaia zoragarria da. Gizakiok ditugun jokaera onartezinak aipatzen ditugu bertan. Abesti sakona. Ahots guturalak sartzea gustuko dugu, bai, baina momentu puntualetan. Orokorrean Txoforen berezko ahots naturala dugu gustuko, distortsioaz lagunduta noski.\n“Buruen zirkoa” oso Marilyn Manson da. Manson klasikoaz ari naiz: ahotsaren tratamendua, erritmo sinple bezain adiktiboa, riff garbiak eta koru industrialak. Aparta!\nEskerrik asko. Bai, izugarrizko indarra dauka. Lepoko mina jartzen duten horietakoa, abesti intentsoa. Espainiar gobernuko boterea lortzeko lehiatzen ari diren guztiei eskainia.\nGantxo handia daukaten beste kanta batzuk: “Usteak erdia ustel”, atsotizez osatutako kanta azkar eta errepika borobilekoa, baita beste kanta azkar bat ere: “Terrorisex”. Azken hau erasotzaile sexualei buruz, suposatzen dut. Eta singlea: “Zure izana”. Ahotsak, errepikak eta sanplerrek White Zombie dakarkidate gogora.\nLehenengo aipatu dituzun abestiak dira diskoko bizienak, azkarrenak. Lagun batek esaten digun moduan, oso metal & roll dira je je je je!!! Atsotitzez osatutako abesti bat aspaldidanik geneukan buruan eta “Usteak erdia ustel”-ekin lortu dugu osatzea. Oso gustura geratu gara emaitzarekin. “Terrorisex” abestian, kalean hainbeste beldur ereiten ari diren munstro sexualak salatzen ditugu, beren buruaz beste egin behar luketenak. Sexu terroristak. “Zure izana” abestia festa bat da guretzat. Tinbategi deitzen diogu gure artean. Oso dantzagarria da. Menpekotasun bat onartu eta askatzeko lehia horretan dabilenaren gorabeherak azaltzen ditu. Temón!!\n90etako metal industrialaz gain, metalaren beste korronte oldarkor batzuk ere antzeman daitezke. Zeintzuk izan dira zuen eraginak bigarren disko honetarako?\nEraginak mila. Asko. Slipknot, Clawfinger, Motörhead, Marylin Manson, White Zombie, Anthrax, Deftones, King Diamond, Pantera, Slayer, Ministry, Prong, Sepultura, Machine Head, Dream Theater, Ozzy Osbourne, Exploited, Judas Priest, DIO, Accept, Berri Txarrak, La Polla Records, Eskorbuto, Iggy Pop, Skunk Anansie, Corrosion Of Conformity… eta horrela bihar arte egon gintezke.\n“Intro” delakoarekin uste dut ez zinetela oso gustura gelditu, baina 100%ean 90etako izpiritua dauka, oso aproposa zuen diskoetarako.\nGauza da, “Introa” eta hurrengo abestia (“…”) abesti bat bera direla. Diskoan bi pista moduan jarri ditugu. Pista batetik bestera gustatu ez zaigun isiltasun bat gehitu da, batetik besterako trantsizioa mozten duena. Zuzenekoetan entzungo da bere indar guztiarekin.\n“…” ia izenik gabeko kanta, aldiz, borobila da, aberatsa, indartsua, efektu erakargarriz jositakoa. Diskoko onenetarikoa da. Metal & roll egiten duzuela diozue, baina horrelako kantak egiten dituzunean zerua ukitzen duzue!\nJa ja ja ja… ze ona. Nik uste infernua gertuago dugula! Agian entzulearentzat diskoko abesti gogorrenetarikoa da, “Gezurrak”-en baimenarekin. Hitzen aldetik galdera interesgarriak planteatzen ditu.\nCreedence Clearwater Revivalen “Suzie Q” mitikoa (Dale Hawkinsen bertsioa zena) aukeratu duzue diskoari amaiera emateko. Sorpresa handia, inondik ere. Onena, dena den, amaieran dator: kanta originalaren oso antzera egin ostean, abesti erditik aurrera zuen estilora egiten duzue salto: soinu prozesaturen bat, eta, batez ere, (disko osoan ez bezala) gitarra solistaren erakustaldi aipagarria entzun dezakegu bertan. Sorpresaren barruan beste sorpresa bat.\nCreedencek eginiko bertsioaren egitura mantendu dugu abesti osoan, bukaera luzatu egin dugu. Grabatzeko momentuan ez genuen amaitzeko momentua finkatuta. Orduan, gitarraren punteoa, baxuaren igoerak, bateriaren jolasak… dena bat-batekoa izan zen, inprobisatua. Bukaera horrek klimax momentu ikaragarria du guretzat. Zuzenekoetan ere, bukaera luzatu eta jolaserako momentuan bihurtzen da.\nIñaki Abuin zuen teknikari, ekoizle eta masterizazioaren arduraduna izan da. Usurbilgoa da bera ere? Taldearen laguna da? Non daude Phantom estudioak?\nIñaki… la hostia da. Irungoa izatez, orain usurbildarra. Gure musika izugarri gustuko du eta oso ondo ulertu dugu elkar. Hasieratik zekien Floxbinen disko honek zein soinu eduki behar zuen. Handia Iñaki. Phantom estudioa, gaur egun, estudio ibiltari bat da! Kar-kar. Disko hau grabatzeko Iñakik gure entsegu lokalean muntatu zuen bere makinaria guztia. Ekipo bikaina dauka Iñakik eta onena, erabiltzen dakiela, oso ondo gainera.\nUnai Aranak egin dizkizue azala, argazkiak eta bideoklipa. Bideoklipean mozorrotuta agertzen zarete, maskara eta mono beldurgarri batzuekin. Zuzenekoetan ere horrela irtengo zarete?\nUnairekin lan egitea gozatua izan da guretzat. Ideiak ideien gainean. Izugarrizko arnasa eman dio Floxbini. Bideoklipa goitik behera berak zuzendu du. Mozorroena ere bere ideia izan da. Zuzenekoetarako irudia prestatzen gabiltza, egokitzen ari gara, erosotasuna lortzeko.\nurriak 11, Iruñeko Infernu taberna\nurriak 26, Lasarte-Oriako Jalgi taberna (+ Odolaren Mintzoa)\nETIKETAK:FloxbinIñaki AbuinIñaki UdabeIñigo RotetaJoseba AgirresarobeRafael BajoUsurbil


'Ez dadila erori!', Euskadi eta Senegalen arteko proiektu solidarioa | Iritzia | Berria\n'Ez dadila erori!', Euskadi eta Senegalen arteko proiektu solidarioa\nAlba García Martín eta Papa Bakary Diop. -\n2021eko irailak 17 - Big Road elkartea\nFutbolak ateak zabaltzen ditu. Baina itxi ere bai. Horixe gertatzen da Rufisque herri senegaldarrean. Han, gazteek etorkizun hobea bilatzen dute futbolaren bidez, eta, horretarako, askok ikastetxea uzten dute. Hala ere, oso gutxik lortzen dute profesional izatera iristea. Zer gertatzen da gainerakoekin? Askotan ikusten dute euren burua 18 urterekin eta ikasketarik gabe, lanik gabe, euren ustez ezer eskaintzen ez duen komunitate batean. Orduan migrazio-prozesu bat hasten dute askok: patera batera igo eta Europara etortzea, hemen dena errazagoa izango delakoan, bizia arriskuan jartzen ari direla pentsatu gabe.\nErrealitate horri buelta emateko asmoz jaio zen African Football Academy, gazte horiei futbolean jokatzeko, entrenatzeko eta arlo horretan trebatzeko aukera emateko, baina beren heziketa alde batera utzi gabe. Elkarte honetako taldeetan parte hartzeak baldintza bakarra du: berriz ikastea.\nAkademiak B plan bat eskaini nahi die gazteei: futboletik at aukerak badaudela ikusteaz gain, futbolean jokatzen duten bitartean prestakuntza bat ere aukera dezakete. Izan ere, askok patera batera igotzea nerabezaroan erabakitzen dute.\nProiektuaren helburua Rufisqueko komunitateko haurren eta gazteen egoera komunitarioa eta bizi-kalitatea hobetzea da. Xede horrekin, Big Road elkarteak, Euskadiko bazkide laguntzaileak, Ez dadila erori! ekimena bultzatu du, finantzaketa lortzeko eta laguntza ematen jarraitu ahal izateko. Irailaren 15ean Goteo plataforman hasi den crowdfunding kanpaina batean bildutako dirua eskolako, osasuneko eta kiroleko materiala bidaltzeko, eskolari eusteko eta prestakuntza finantzatzeko erabiliko da.\nFinantzaketa kolektiboak sari bikainak izango ditu ekarpenak sustatzeko: Aymeric Laportek eskainitako kamiseta baten zozketa eta Eibarko talde osoak sinatutako beste bat, eta oihal senegaldarrak eta beste.\nBig Road Elkarteak, African Football Academyrekin batera, La escuelita futbol-gune bat sustatu du, astean bitan adin guztietako haurrek futbolean jokatzen ikasteko aukera izan dezaten. Horrela, gune horretara joaten diren haurren eta haien familien beharrak antzeman ditzakete Rufisquen lan egiten duten boluntarioek.\nAfrican Football Academyren eskutik bere ibilbidea hasi zuenetik, Big Road Elkarteak hamalau adingaberen lanbide-heziketako eskolatzeak ere finantzatu ditu.\nAlba García Martín eta Papa Bakary Diop.


2019ko otsailaren 16a, larunbata | Ordua Euskal Herrian 23:16:24\nApirilaren 30ean, Tesla ibilgailu elektrikoen konpainiako Elon Musk-ek Powerwall izeneko bateria aurkeztu zuen, eta horrekin batera energi gordailuen alorreko lasterketari hasiera eman zion. Iragarpen garrantzitsua izan zen energi bilketari dagokionez, zalantzarik gabe. Etxe osoa energiaz hornitzeko moduko bateriez ari gara.\nMuskek ez zuen bateriaren ezaugarri teknikoen berri eman, oinarrian gure smartphonetako litio-ioizko pilen antzekoa dela besterik ez zuen esan. Teslak eguzkiaren indarra metatu nahi du baterietan; horretarako, Nevadan (AEB) duten lantegi erraldoian energi metagailuak eraikiko dituzte. Metagailu horiek hormetan txertatzen dira, eta 1,30 metroko altuera, 86 zentimetroko zabalera eta hamazortzi zentimetroko sakonera dute.\nOraingoz, zazpi eta hamar kWh-ko ereduak landuko dituzte, eta hurrenez hurren 3.000 eta 3.500 dolarren truke saldu. Nahi adina bateria elkarrekin lotuta jar daitekeenez, eraikin oso baten berokuntza sistema presta daiteke era horretan.\nEguzkiarenaz gain, edozein iturritako energia metatzeko gai izango dira bateria berriak. Eta aukera emango dute, besteak beste, energia merkeago eskaintzen den uneetan soilik kargatzeko.\nLasterketa hasi egin da honenbestez, eta seguruenik Teslak berak edo beste enpresa batek bateria txikiagoak, merkeagoak eta ahalmentsuagoak aurkeztuko ditu luze gabe.\nUrte berriarekin batera, berrikuntzekin datorkigu webgunea: CodeSyntax enpresa izango da arduraduna aurrerantzean. Datozen asteetan eduki berriak gehituko dituzte.


Eustasio Etxezarreta itzultzailea eta euskaltzain urgazlea hil da — EIZIE Elkartea\nEustasio Etxezarreta itzultzailea eta euskaltzain urgazlea hil da\nEkainaren 10ean hil zen, 84 urte zituela. EIZIEk ohorezko bazkide izendatu zuen 2002an.\nEustasio Etxezarreta Zelaia Albizturren (Gipuzkoa) jaio zen, 1938ko urtarrilaren 28an. Haurtzaroko ikasketak Andoainen egin zituen, eta apaiz-ikasketak Donostiako seminarioan. 1963an, Donostiako elizbarrutiko apaiz egin zen. 1966-70 bitartean, Teologian eta Liturgian lizentziatu zen, Erromako San Anselmo Institutuan.\nDonostiako elizbarrutian Liturgi Idazkaritzako arduradun eta Liturgi liburuen euskarazko itzulpenaren eta argitalpenaren elizbarruti arteko talde-arduraduna izan da 1970etik, eta euskarazko eliz kantugintzarako batzordeko kide eta koordinatzailea. 1985az gero, EiTBko Meza Santua emankizunaren elizbarruti arteko arduraduna ere izan da Etxezarreta.\n1979an, euskaltzain urgazle izendatu zuen Euskaltzaindiak, eta, 2002an, ohorezko bazkide EIZIEk. Itzulpen Antologia III liburuan, talde-lanean egindako Eliz testuen itzulpenak eta horien nondik-norakoak aurkeztu zizkigun Eustasio Etxezarretak.\n(Argazkia, Euskaltzaindiatik. 2019an egin zioten omenaldia)


naiz: Iritzia | Opinión - Apirilaren 14an, Gora Euskal Errepublika!\nJose Inazio Lopez de Luzuriaga, Mikel Urkola eta Josu Albero\nApirilaren 14an, Gora Euskal Errepublika!\nAbertzaleok ezagutu beharko genuke Gipuzkoako eta Bizkaiko beste udalerri batzuetan data berean edo data horren inguruan Euskal Errepublikaren aldeko aldarriak ere egin zirela.\nEuskaldunon artean ohikoa da inertziaz jarraitzea Espainiako egutegi nazionala. Bai alor erlijiosoan bai alor zibil eta politikoan usadioz jarraitzen ditugu espainiarren festa-egunak, geure buruari ezer galdetu gabe. Horren ondorioz, espainiar gertaerak eta historia ezagutzen ditugu, baina ez dugu geure historia hurbila ezagutzen. Horixe bera gertatzen da Euskal Errepublikaren aldarrikapenarekin.\n1931ko apirilaren 14ko data Espainiako Errepublikaren ezarpenari lotuta dago euskaldun askoren oroimenean. Inor gutxik daki, ordea, garai hartan Euskal Herriko hainbat udaletxetan Euskal Errepublikaren aldarrikapena ere burutu zela. Alkate eta zinegotzi abertzale batzuek ausardia izan zutela Espainiako eredu monarkikotik harago joateko, eta berezko errepublika bat eskatzeko gure herriarentzat. Zumaian, Azpeitian, Getxon, Araman, Zaldibian eta Itsasondon, besteak beste, autodeterminazio eskubidearen eta Euskal Errepublikaren aldeko aldarrikapena tinko defendatu zuten udalbatzek, errepublika horren aginte-gunea Euskal Herrian bertan kokatuz.\nOhituta gaude apirilaren 14ko data Euskal Herrira ekartzean Eibarko Udalaren aldarrikapena irudikatzen eta gogoratzen… Bertan ere biltzen dira urtero ezkertiar espainiarrak urteurren hori ospatzeko. Espainiako Errepublikaren aldeko aldarria izan zen hura, denok dakigunez. Baina abertzaleok ezagutu beharko genuke Gipuzkoako eta Bizkaiko beste udalerri batzuetan data berean edo data horren inguruan Euskal Errepublikaren aldeko aldarriak ere egin zirela. Tartean, Jose Antonio Agirrek berak egin zuen aldarrikapena Getxon, nahiz eta espainiar Errepublika barruan federatuta segitzeko asmoa agertu.\nBada, aldarrikapen hori berpiztu nahian edo, Itsasondon 2011ko apirilaren 18an ospatu zuten 1931ko apirilaren 18an bertan egindako Euskal Errepublikaren aldarrikapenaren 80. urteurrena. Goierriko Nazioen Mundua herri mugimenduaren bultzadaz burutu zen ekitaldia eta bertan bildu ziren Goierri barreneko udal guztietako ordezkariak. Mikel Aramendi itsasondoarrak gidatu zuen ekintza eta bertan bildu ziren 19 herrietako hautetsiek (alkate eta zinegotziak) manifestu bat sinatu zuten Itsasondoko elizaren barreneko plazatxoan, 80 urte lehenago Itsasondon onartu zen autodeterminazio-eskubidearen mozioaren ildoa berretsiz.\nNaziogintza taldearen iritziz, bada garaia 1931ko aldarrikapen hori gogoratzeko eta laudatzeko ere. Agerian jarri nahi dugu haren garrantzia eta gogorarazi nahi diegu euskal abertzale eta independentista guztiei nondik gatozen eta nora goazen… Hala ere, ez dugu memoria horretan gelditu nahi eta proposamen bat dakargu: 2019ko apirilaren 14an edo adosten den beste data batean Euskal Herriko udalbatzar guztietan Euskal Errepublika Independentea aldarrikatzea.


Hasi dira San Pelaioko tren geltokia eraberritzeko obrekin - Zarautz - Zarauzkohitza.eus\nHasi dira San Pelaioko tren geltokia eraberritzeko obrekin\nAmaia Urbieta 2021-09-03 08:53\nEraberritzearekin geltokiaren irisgarritasuna hobetu nahi dute. Lanak hemezortzi hilabeteko epean amaituta egotea aurreikusten da.\nAste honetan jarri dituzte matxan San Pelaioko tren geralekua eraberritzeko obrak. Moyua SL eta Jaizubia Obras y Servicios SL enpresek osatutako ABEEa arduratuko da lanak egiteaz datozen hemezortzi hilabeteetan, 2.500.555 euroko aurrekontuarekin. Euskal Trenbide Sareak hartuko du bere gain obren finantzaketa osoa.\nMomentuz, ikastolako patioan dabiltza obretako makinak, eta obrek tren zerbitzuan aldaketarik eragingo balute, horiek "garaiz jakinaraziko" direla jakitera eman du Xabier Txurruka alkateak sare sozialen bidez.\nUrte honetako apirilean onartu zuen Eusko Jaurlaritzako Lurralde Plangintza, Etxebizitza eta Garraio Sailak San Pelaioko tren geralekua eraberritzeko proiektua. Obra hauekin geltokiko atondoa trenbideko plataformaren azpian kokatuko dute. Bestalde, azpiegituraren dimentsioak ere areagotu egingo dituzte: alde batetik, nasaren luzera 80 metrora handituko dute, hau da, 10 metro gehiago irabaziko ditu; eta bestetik, oinezkoentzako azpiko pasabidearen zabalera sei metrora handituko dute, egun duenaren bikoitza, alegia. Aldi berean, geltokira azpiko pasabidetik sartzea ahalbidetuko dute, eta egungo trenbidearen trazadura egokituko dute. Aurreikusitako eraberritzeekin hobetu nahi dute geralekuaren irrigarritasuna, edukiera eta kontrola, baita bidearen bi aldeetako herritarren oinezko komunikazioa ere.\nAritz Mutiozabal api 12 Hirigintza\nGeralekua eraberritzeko proiektua Sestra Ingenieria y Arquitectura S.L. enpresak idatzi du, 63.780 euroko (BEZik gabe) aurrekontuarekin. Obrak gauz...


JUTEZKO ETA LARRUZKO ARTISAUTZA\n1971ko Independentzia Gerraren ondoren, gerrako alargunen, gerraren biktimen eta landa-emakume baztertuen egoera zaila hobetzeko helburuarekin, CORRek (Sorospen eta Errehabilitaziorako Erakunde Kristaua), orain Caritas Bangladeshek, berreraikitze programa bat burutu zuen.\nGaur egun, bitarteko erakunde bat da, landa-eremuetan edo slum-etan bizi diren edo egoera ahulean dauden artisau-talde txikiei (indigenak, errefuxiatuak…) laguntzen diena (4600 inguru), beren artisau-produktuen esportazioaren eta marketinaren bidez, prestakuntza eta aholkularitzaz gain. Egitura eta erabakiak demokratikoki hartzen dira. Artisauak modu independentean funtzionatzen duten kooperatiba txikietan antolatuta daude. Produktuen salmentako diru-sarreren zati bat hezkuntza- eta osasun-programak eta mailegu-funts bat garatzeko gordetzen da.\nMaya Rani alarguna da eta 42 urte ditu. Bere bi semeekin bizi da Koran izeneko herrixkan. Familia mantentzeko, etxetik kanpo lan egitea erabaki zuen. Auzokide batek Jagaroniren zentroaz hitz egin zion. Bertan, jutezko artisautzak egiten ikas zezakeen. Gainera, etxean egin zitezkeen, eta horrela ez zuen familia bakarrik uzten. Horrela, bere etxea hobetu ahal izan du, bi behi erosi eta landatzen du lur txiki bat, arroza ematen diona. Orain bera da bere ekoizpen taldearen koordinatzailea, lana antolatzeaz eta banatzeaz arduratzen da, baita bere kideak prestatzeaz ere.\nPrevious Previous post: MULANE JABESSA


Arkume eltzekaria piper txorizeroarekin | Bizigiro | Berria\n1. Arkume izterrak pusketatan moztuak erosi behar dira errezeta honetarako.\n2. Arkume pusketei gatza bota, eta lapiko zabal batean frijitu, oliba olio txorrotada batekin, su bizian. 3. Bitartean, azenarioak eta tipulinak garbitu eta zuritu. Barazki horiek lauki txikitan moztu, eta arkumea gorritzen hasten denean, barazkiak gehitu.\n4. Segidan, baratxuri aleak pusketa txikitan moztu, eta bertara gehitu. Guztia ongi erregosi, 15 bat minutuz, su motelean.\n5. Ondoren, tomatea ere puska txikietan moztu, eta lapikora gehitu. Basokada bat ardo zuri ere lapikora bota. Hamar bat minutuz irakiten mantendu.\n6. Lapikoan sartu, eta ura gehitu, osagai guztiak ongi estali arte.\n7. Gatza bota piper txorizeroei, eta txortena eta barruko haziak ongi kendu. Erditik moztu, eta horiek ere lapikoan sartu. Irakin motel bat lortzen denean, bertan mantendu ordu eta laurdenez, gutxi gorabehera.\n8. Gero, sua itzali, eta epeltzen utzi. Epeltzean, piper guztiak atera, eta, labana baten laguntzaz, piper txorizeroek barruan duten haragi guztia azaletik banandu.\n9. Lortu den haragi guztia xehe-xehe egin, eta lapikora bota.\n10. Zerbitzatu aurretik, berriro berotu, eta, bero-beroa dagoenean, mahaira zerbitzatu; hotz garai honetan ederki sartuko da.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Muntaia- eta mantentze-lan elektriko/elektronikoak (Modulua)" topic_facet:"Lan giroko harremanak (Zeharkako Ikasgaia)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Muntaia- eta mantentze-lan elektriko/elektronikoak (Modulua) Proposatutako gaia: Lan giroko harremanak (Zeharkako Ikasgaia)\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) Lan giroko harremanak (Zeharkako Ikasgaia) Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Brioche in the Thermomix - Thermix-eko errezetak\nIkusi brioche nola prestatu Thermomix-en benetako okin maisu baten moduan\n1. Brioche Thermomix-en\n2. Zer da brioche?\n3. Zein da Brioche-ren jatorria?\n5. Brioche Thermomix-en egiteko osagaiak\n6. Brioche prestaketa Thermomix-en\nFilomena ekaitzak utzitako elurrarekin, ezin nuen brioche goxoa jatea imajinatu ezinean nengoen, beraz, orera jaitsi eta brotxako ogia prestatu genuen gure thermomix maitearekin kalitate goreneko osagai guztiak erabiliz eta inolako kontserbatzailerik edo gehigarriak, beraz, merezi du egitea, oso denbora gutxi behar da eta goxoa dela agintzen dizut.\nZiur guztiok sukaldean ditugun osagaiak erabiliko ditugu, esnea, azukrea, arrautzak, okineko legamia, indar irina, gatza, laranja (edo limoia) azala eta maitasun asko.\nThermomixeko brioche ore hau ere oso polifazetikoa da, hanburgesetarako ogi brioche-tik ogi txikietarako eta ez hain txikientzako pintxoak egiteko ogitartekoak egin ditzakegu. Beraz, beti bezala forma ezberdinekin esperimentatzera gonbidatzen zaituztet, gehitu fruitu lehorrak, hala nola almendra xerratan, azukre izoztua, txokolate patata edo konfitatutako fruituak ore beraren barruan bota.\nZer da brioche?\nBrioche ogi oso bigun mota bat da, ukitu gozoa duena, gurinarekin eta arrautzarekin egina, gorringo ogia, bun, brioche eta Suitza izenarekin ere ezaguna.\nZein da Brioche-ren jatorria?\nFrantziako sukaldaritzan du jatorria, horri buruzko informazio askoz gehiago aurki dezakegu Brioche Wikipedian\nPreparación2 etarasukaldaritza30 minutuGuztira2 ordu 30 minutu\nBrioche Thermomix-en egiteko osagaiak\n500 gr gari irinaindarra\n140 gr azukre\n120 gr esnea\nLaranja laranjaedo limoia\nTresna hauek beharko dituzu\n1 Zeramikazko edo metalezko plumcake moldea\nBrioche prestaketa Thermomix-en\nJarri azukrea eta laranja-azala (koilaratxo batekin nahikoa izango da) Thermomix-eko edalontzi garbian eta lehorrean (oso garrantzitsua da oso lehor egotea) eta prestatu glas azukrea, horretarako nahikoa da 30 segundo abiadura progresiboarekin programatzea 5-10. GARRANTZITSUA: amaitzean ez ireki estalkia berehala, itxaron minutu batzuk azukre hautsa jaitsi arte\nGehitu esnea, arrautzak eta legamia, dena 30ºC-tan nahastuz 4 minutuz.\nGehitu gari irina eta oratu 4 minutu iltze batean.\nGehitu gurina zatitan eta oratu 5 minutuz iltze batean.\nUtzi legamiari bere lana egiten, prozesu honi "igotzen uzten" esaten zaio gutxienez ordubetez. Thermomix edalontzian, estalita eta ontziarekin hazi arte utzi dezakezu.\nBehin froga prozesua amaitutakoan, orea hausten dugu 60 segundoz oratuz puntako abiaduran, gero orea edalontzitik ateratako azalera irin batean kenduko dugu eta tamaina eta pisu bereko boletan banatuko ditugu, guztiak berdinak izan daitezen.\nBolak molde batean jarriko ditugu eta igotzen utziko ditugu bolumena bikoizteko. Garrantzitsua da zapi batekin estaltzea eta ez uztea leku trakets batean, normalean labean bertan uzten dut normalean.\nNeurria bikoiztu ondoren, labea berotzen dugu 160 ºC-tan berotzen eta gora eta behera brotxearen gainazala birrinduko dugu arrautza irabiatua, esnea eta azukre pixka batekin nahastuta.\nLabean 30 edo 35 minutu inguru, gure labearen araberakoa izango da. Urre marroia dagoenean, utzi tenplatzen desmoldatu aurretik.\nOrain gure brioche goxoaz goza dezakegu Thermomix-en, normalean goizeko kafearekin batera, txokolate beroarekin edo, besterik gabe, gurin pixka batekin egindako berria jaten dut - maite dut!\nBrioche-ren balio nutrizionalak Thermomix-en\nGantzak guztira 12g19%\nGantzak saturatuak 6g30%\nGuztira karbohidratoak 52g18%\nKategoriamasen, breadsSukaldeaFrancesaTags# azukrea, #harinadetrigo, #huevos, #leche, # gurina


Euskal Herria gaurtik aurrera • ZUZEU\nNolakoa izango da Euskal Herria gaurtik aurrera? Nolakoa izatea gustatuko litzaiguke? Zer da euskaldunok merezi duguna?\nEzker abertzaleak inoiz izan ez duen indarra eskuratuko du. Hasiera ikusi besterik ez dugu egin. Zer izango dugu bihar?\nIkastolak “ETAko etorkizuneko kideen hezkuntza zentroak” izateari utziko diote. Aski da, behingoz; euskaldun izatea eta euskal hizkuntza eta kulturaren alde egitea ez da “ETAkoa izatearen” sinonimo izango espainolentzat. Espero, behintzat.\nGuardia zibilak potroak gutxiago ukituko dizkigu. Kontrolak errepide bazterrean, ikuskapen desatseginak, ohiko adar-jotze “antivascoa”, poesia erakustaldiak… Zer egingo dute orain aspertzen direnean?\nEuskal Herriak hedabideetako titular eta espazio gutxiago beteko ditu. ETAren faltan, atzerrira edo jo beharko dute gai berrien bila. Edo beste aitzakia mota bat bilatuko dute Euskal Herriari oihartzuna ematen jarraitzeko? Aitzakia ona izan dadila, faborez.\nEkonomiak gora egingo du. Euskal Herrira etortzeko beldurrez zeuden atzerriko enpresek bidea zabalik izango dute, inork ez baititu mehatxatuko. Enpleguak gora, ekonomiak gora… baita lehiakortasunak ere.\nEz dute euskal hedabide gehiagorik itxiko, ezta ezkerreko begiz begiratuko ere.\nEuskaldun izateaz inoiz baino harroago sentituko gara!\nBaina… zer gertatuko da bihar euskal gizartean dugun arazoarekin? Zein da hurrengo pausoa? Nork eman beharko du? Galdera gehiegi Euskal Herriaren aro berriko atarian.\nETA, etorkizuna, Euskal Herria


«Maska behar dut: superheroi bihurtzen nau» | «Maska behar dut: superheroi bihurtzen nau» – iparraldekohitza\n«Maska behar dut: superheroi bihurtzen nau»\nDavid Ondarz. Artista\nDaviden oinazetik sortu zen Goliath. Maska batek bereizten ditu bi pertsonaien mundu antagonikoak. EHZ festibaleko kantuaren egiten biek parte hartu dute. Bihar, Donibane Garaziko Festi’Gagan ariko da Goliath.\nAntton Lukuk eman zizkion antzerkia eta euskara. Putzu hartarik edan zuen, eta utzi zion bereganatzen, horrekin mozorrotu zen arte. David Ondarz (Armendaritze, 1990) «trantzean» sartzen da berak sortu musikari esker. Taula gainean, Goliath «hiperheroiak» du lehen rola kantatzen. Hala kantatuko du bihar ere, Garaziko Festi’Gaga gaualdian, Lucia Hiribidea xokoan, Donibane Garaziko harresien inguruan.\nGitarra bezala, euskara zure baitatik ikasi duzu.\nEuskara aski berant ikasi dut, lizeoan, etxean zinez guti ukana baitut amatxiri entzunik. Lehen harremana, Antton Lukuri esker, antzerkian ukan nuen, lizeoan. Bazen mintzatzeko manera bat; lagunak biltzen zituen hizkuntza zen. Ezagutzen ez nuen mundu oso bat deskubritu nuen, sartu nintzen, eta maitatu; geroztik bertan laketu naiz!\nUste dut beste pertsonaia bat bilakatu naizela; zure izatean da, maite duzu edo ez. Ateratzeko bere denbora behar zuen, eta atera da.\nAntzerkian ingelesa ala espainola ikasten dudan bezala ikasten nuen, baina ez bizitzeko. Sartu da ene baitan, eta nitaz jabetu da! Kur-kur-kur!\nEuskarak ekarri dizkit lagun, izpiritu eta pentsamolde berriak; irekiagoak. Hizkuntza batek jada izpiritua irekitzen du, eta euskarak mundu anitz.\nMusikari ere utzi zenion sartzen.\nBeti izan dut musikarekin harremana, betidanik maite izan dut. Bordarat igortzen ninduten laneko, baina ez nintzen lanean ari, ez bainuen laborari lana maite. Musika entzuteko abian nintzen! Goldman eta holakoak entzuten nituen, eragin frantsesa, eta emeki-emeki ireki zait bidea.\nGoldmanetik Goliatherat, Moskorritik iraganez?\nUrrats biziki ukan dut; Nirvana eta holako talde aski beltzak entzuten nituen; gero, garai alaiagoa ukan nuen, Ska-p entzunez. Funtsean, musikak beti segitu nau. Lizeoan nintzelarik, alaitasuna behar nuenean, Moskorri talde alegera sortu genuen. Ondotik, utzi nuen, beste giro bat behar bainuen. Hala, post-rock musika estiloko Willis Drumond bezalako taldeak deskubritu nituen. Hortik dut ene musika sortu, zinez pertsonala. Olatuak bezala, beltza, alaia… Goliath jin den arte!\nNor da Goliath?\nDavid eta Goliathengatik, ez bainau batere interesatzen irabazteak. Batzuetan uste duzu azkarra zarela, baina hor da ttipia zure trabagarri… Maite dut Goliath. Biziki beltza da, ez da batere irrigarria, musika maite du eta aski eroa da. Uste dut denok badugula alde beltza, kukutzen duguna. Ene zinezko izatea landu eta erakutsi nahi nion jendeari. Berez, aski herabea naiz; Goliath bilakatzen naizelarik, aldiz, mozorrotzen naiz, eta beste pertsonaia bat naiz, baina, aldi berean, ni naiz; paradoxikoa da. Antzerkia ere nahasten dut, maite baitut. Ez da kontzertu soil bat, show bat da. Gainera, ez nuen ene izenean egin nahi proiektua.\nUste dut denborarekin istorio bat sortu dela; nahi nuen nortasuna eman pertsonaia interesgarria bilakatzeko, film bateko pertsonaia balitz bezala.\nDaviden amodiozko historia txarretik sortu da Goliath, hutsune baten betetzeko. Inspirazioa sufrimendutik heldu da. Berez, aski alaia naiz, baina Goliath bilakatzean aski seriosa naiz.\nBakarlari gisa zergatik?\nBakartia naizelako bizian, hori dut maite. Ikusten nituen Mursego eta haren gisako artistak, baina hemen holakorik ez zela. Eta: «Are, aski eroa zara David horren egiteko». Hala nintzen ausartu.\nZein musika mota duzu jotzen?\nPost-folk-rock sortu dut, baina post eta folk ez dira bateragarriak! Akustikoa jotzen dut, indartsuagoa baita; badu rock ukitua.\nTaula gainera igateko malda luzea dea?\nEz, Goliath naturalki jiten da, berehala. Hala ere, maska behar dut; hala, superheroi bilakatzen nau, botereduna eta azkarra. Bera gabe, ez dut botererik. Supermanek bezala, nahiz botereduna izan, beti bada ahulezia bat: Kriptonita! Goliath ametsetan bizi da, ez mundu errealean. Taula gainean handitzen naiz, superheroi bilakatzen. Haatik, maska kentzean, David bilakatzen naiz; haustura artistiko bat bada.\nMusikak nau laguntzen Goliath bilakatzen. Trantzean sartzen naiz; alta, ez dut drogarik hartzen! Taula gainean bakarrik naiz; ahotsa, gitarra, teklatua eta perkusioak ere egiten ditut.\nEHZ festibaleko aurtengo kantuaren sorkuntzan aritu zara.\nPaxkal Irigoienek eta biok bi kantu ditugu sortu karia hortarat, tuba eta bat gehiago: Goliath eta Paxkal Irigoienen mundua. Malenkoniatsua da: Urtero sortzen deitzen da, eta gure giro, estilo eta mundukoa da. Tuba ere egin dugu, dantzatzekoa dena.\nBaina EHZren lagun zaharra zara.\nLehen kontzertua EHZn eman nuen. Irrigarria da, urte baten buruan EHZn ariko naizela berriz, baina ez batere berdin, aldi honetan, taula gainean! Gaztetxeetan ere ari izan naiz, Aldakan, Gernikan…\nLaborari seme musikari?\nIrrigarria da. Laborari eta herri ttipian biziz, katalogatua zara; 18 urtetan petenta banuen, eta berritasuna zen herrian! Artista deitu izan naute betidanik, eta ez nau batere gaitzitzen, ene izatea baita. Sekula ez dut nahi izan bide xuxena hartu, originala izanez, eta musikan ere hala; suntsitzen den musika baitut jotzen!\nEne burua ez dut musikari gisa definitzen, artista ero gisa baizik. Antzerkia eta musika nahasten baititut. Hitzak bizitzen ditut, aktoreak bezala. Hortako, hitzak biziki landuak dira.\nHitzak, Goliath ala Davidenak?\nBiak nahasten dira, ene bizia eta berea. Konparazio, gure izatea Twitter edo Facebooken bidez eraikitzen dugula, edo David eta Goliathen arteko harremanari buruzko beste bat, edo gure xoko maiteenei buruzko beste bat, Goliathen sorlekua; uharte bat, beste dimentsio batean. Bizia kanpoan zen, eta ene baitan zen Goliath, bakartasunean, mundutik urrun. Hortako ere bakarlari gisa ari naiz, eta hitzak beti eneak ditut.\nHasia naiz grabatzen; espero dut diskoa aterako dela udazkenerako. Esperientzia desberdina da, zinez landu behar baituzu; ez da taula gainean bezala, tronpatuz gero onartzen duzu, eta segitu aitzina! Hemen zuzentzen duzu, perfekziora arte, lan gehiago da.\n«Ea idi afizioa sortu eta kontrariorik agertzen den!»


Harri tipografia eta euskal grafia (EU) – Blancoletters\nHarri tipografia eta euskal grafia (EU)\n[English version] [Versión en castellano]\nEuskal Herriko paisaia bisualari erreparatuz gero, badago zalantzik gabe bisitariei nabarmen gertatuko zaien kontu bat, haiek tipografiaren ezagutza izan ala ez: eskualde osoan zehar letreroetan, seinaletan, karteletan eta nonahi ikus daiteken tipografia bitxia. Oso letra lodiak dira, harrian zizelkatua daudenen ezaugarriak neurriz gorako moduan aplikatzen direlarik, trazuak konkaboak bihurtuz eta haien muturretan izkina zorrotzak sortuz era bitxi batean. Zenbait kasuetan itxura baldar eta landugabea dute, aintzinako argin bat eginda balira bezala. Horregaik, ez da harritzekoa maiz janari dendetan, jatetxeetan, sagardotegietan edo antzeko zerbitzuetan erabili izatea tradizioa, benetakotasuna eta euskaltasuna bezalako kontzeptuak helaraztea denean helburua.\nHarri tipografiaren proiektua bezero baten enkargu bitxi batekin jaio zen, behintzat kontzeptualki. Haren eskaera zera izan zen: “gure logoa euskal munduarekin lotura garbia izatea nahi dugu, baina harategietan eta sagardotegietan erabiltzen den euskal tipografia hori erabili gabe” – lehen aipatu dudan euskal grafiaren estiloari erreferentzia eginez.\nArrandegia Getarian. Iturria: Juan Luis Blanco\nIrudi dotoreago bat behar zuten, eta haien premia beteko luken tipografia bat eskuratzea ezinezkoa izango zela konturatu nintzen. Ez zen existitzen. Hutsune horretaz konturatzean zerbait egin behar zela erabaki nuen. Zenbait urte geroago Harri, euskal tipografia “gaingabetua” bezala definitu nuen, ohiko letra lodi eta potoloen formekin kontraste ikaragarria egingo luken alfabeto fin eta dotorea izan zelako haren abiapuntua. Proiektuan bariante lodi horiek gehitu nituen ere bai, noski, haiek izan baitziren diseinu erizpide nagusiak zein detaileentzako inspirazioaren iturria: euskal kutsua eransteko ezinbesteko osagaiak.\nHarri Display famili tipografikoa, Light aldaeratik ExtraBold bertsiora. Iturria: Juan Luis Blanco\nHarri tipografiaren proiektua eta diseinua Euskal Herrian egin ziren. Eta herrialde honetako jendea definitzen duen zerbait badago —bere ideia politikoak edozein direla ere— nazionalismoari buruzko eztabaida sutsuak dira. Ondorioz, zaila da euskal kulturarekin zerikusia duen edozein gai jorratzea, nazionalisten eta ez-nazionalisten arteko eztabaidan edo, zehatzago esanda, nireNazionalismoaren eta zureNazionalismoaren arteko eztabaidan erori gabe. Jakina, euskal tipografiaren jatorriari buruz hitz egiten dugunean —edo, zehatzago esanda, euskal errotulazioaren estiloari buruz—, oso ohikoa da kontrajarriak diren jarrera horiekin topo egitea. Horrela, badira estilo hau Euskal Herriko bertako fenomeno originaltzat hartzen dutenak alde batetik. Baita XX. mendeko lehen hamarkadetan gorakada izan zuen euskal nazionalismoaren asmakizuntzat hartzen dutenak ere, eta beraz, ezin dela euskal tradiziotzat hartu.\nNire iritsiz osatugabeak dira bi interpretazioak, baina modu bitxian osatzen dute elkar. Bistan da mugimendu nazionalistek irudi sistema bat erabili eta sustatu zutela, XX. mendearen hasierako euskal gizartean nabarmentasuna eta presentzia indartzeko, eta tipografia, alde horretatik, ahalmen ukaezina duen tresna bat da. Baina zaila da sinestea erakunde nazionalista bateko propaganda-arduradunaren asmakizun hutsa izan zela. Inspirazio-iturri argiak daude, eta hainbat adituk zalantzik gabe aipatu dituzte euskal nazionalismoari buruz dituzten ideiak edozein direla ere. Iturri horiek Ipar Euskal Herrian eta Nafarroako iparraldeko eremu batzuetan dauden hilarri eta ateburuko inskripzio zaharrak dira. Inskripzio horiek —batzuk XVII. mendekoak— Europa osoan zehar nonahi zeuden inskripzio garaikideen estilo beretsuarekin daude eginak.\nEzpeletan aurkitutako inskripzioa. Iturria: Juan Luis Blanco\nBeraz, zentzuzkoa dirudi ondorioztatzea ez dela guztiz asmakizun berri bat, ezta ere guztiz errotua dagoen euskal tradizio bat. Hori esanda, niri benetan originala eta aipagarria iruditzen zaidana da forma horiek nola eboluzionatu duten jatorri hartatik. Eta are deigarriagoa haien erabilpena nola hedatu den identitate ikurra bezala Euskal Herriko txoko guztietaraino. Euskaldun asko letra-estilo horren bidez identifikatuta sentitzeak, baina, batez ere, urruneko lekuetako pertsonek grafia hori euskal jatorriarekin zalantzik gabe lotzeak eragiten du, praktikan, euskal grafia gisa definitzea. Eta hori ez da gertatu antzeko inskripzioak zeuden beste tokietan.\nZizelkatze-ariketa harrian, Reading-ko MATD ikasketetan egindakoa. Iturria: Juan Luis Blanco\nAntzinako inskripzio horietan goi-erliebean zizelkatutako letretatik hartzen ditu Harrik bere ezaugarri esanguratsuenak. Teknika horretan letren arteko espazioa beheratu behar denez, espazioa aurrezteko konposizio-baliabide interesgarriak sortzen dira (horietako batzuk OpenType programazioaren bidez lortzen dira Harri tipografian). Jakina, gaur egun erabiltzen diren formak kontuan hartzen dira, baina beti antzinako formei eta haien aurrekariei erreparatuta: inskripzio erromanikoak eta, azken batean, maiuskula erromatarrak alegia; horien proportzioek gidatzen baitute Harri tipografiaren oinarrizko alfabetoa. Euskal tipografia fin eta erabilgarria diseinatzea da idea nagusia —nire bezeroaren beharrak ase ahal izango zituen hori—, eta, aldi berean, bere pisu-barianteen bidez haren euskal grafiaren bilakaera bitxia erakustea, inspirazio erromatarreko “light” aldaera dotoretik hasita, pisutsu eta adierazkorra den “Extra Bold” barianteraino, non gaur egungo formen islada nabarmenagoa da. Osagarri gisa, harrizko inskripzio bakoitza paregabea egiten dituen konposizio-baliabide horiek karaktere alternatibo automatizatu gisa erabil daitezke Harrin. Azkenik, Harri tipografiak 4 aldaera estilistiko ditu (“Stylistic sets”), eta, horiei esker, euskal izaera areagotu eta nabarmendu daiteke, ezaugarri bereizgarrienetako batzuk indartuz, edo, bestela, gutxitu daitezke, emaitza erabat neutroagoa lortuz, erabilera orokorragoetan erabil daitekeena.\nHarri izena proiektuak oinarritzat hartu duen aintzinako harrizko inskripzioen omenez aukeratu nuen. Harri Text testu luzeentzako diseinaturiko bertsio berria da. Maiuskulak, maiuskula txikiak, minuskulak, italikak (kursibak) eta karaktere-sorta zabalagoa eskeintzen ditu.\nTagged with: Display, Euskal Grafia, Euskal Herria, Euskal tipografia, Famili tipografikoa, Harri, Letragintza, Tipoa, Tipografía


ZerNola - Lapikoa - Txiklea\nLapikoan / Artikuluak / Askotarikoak\n2010/06/11 Ana Galarraga\nBehin eta berriz murtxikatu, puztu, puxika egin eta lehertu, ahotik atera eta berriro sartu... Txikleak aukera asko ematen ditu gozamenerako.\nBaina txiklea ez da gazte-kontua bakarrik. Milioika euroko negozio-bolumena duen industria ere bada.\nJatorriz, amerikar peto-petoa, Yucatan penintsulan oso ugaria den chicozapote zuhaitzaren izerdiarekin egin dute mendeetan Erdialdeko Amerikako kulturek. Txikle izena ere Tzicli hitzetik dator.\nBaina Mendebaldeko zibilizazioak Adams izeneko beste amerikar bati zor dio txiklea. Berak azukrea eta zaporeak gehitu zizkion tzicli-ari. Hala, txiklea asmatu zuen, eta berehala lortu zuen arrakasta merkatuan. Arrakastak chicozapote zuhaitzen izerdia alboratzea ere ekarri zuen. Gaur egun, txikle gehienak petrolioaren eratorriez egiten dira.\nAtsegina delako murtxikatzen da txiklea. Baina erabilera terapeutikoa ere badu. XX. mendeko mundu-gerretan soldaduei lasaigarri moduan eman zitzaien, eta, gaur egun, tabakoa utzi nahi dutenei laguntzeko erabiltzen da.\nTxikleak batzuen gozamena eta beste batzuen etsipena dira, ahaztutako txikleak norbaitek kendu behar dituelako arropetatik, altzarietatik eta lurzorutik. Txikle-garbiketako lanetan milioika euro erabiltzen dira urtean. Euskal Herrian, Gasteiz izan da txikle-garbiketako zerbitzu finkoa ezarri duen lehen hiria. Ez dute lan makala hartu; izan ere, kale batzuetan, metro karratuko 200 txikle ere aurkitu daitezke!


Gizarte Zientziak, Geografia eta Historia (37)\nArtearen Historia (31)\n16-18 urte/Batxilergoa (20)\n14-16 urte/3º-4º ESO (32)\nEdad Contemporánea (27)\nNoiz gertatu zen? (15)\nNor da, zer gertatu zen? (15)\nOrdena kronologikoan (14)\nEgin klik Pablo Picassoren lan horietan, eta eraman dagokion lekura.Handitu edo txikitu irudia zoomarekin, eta doitu tamaina zure gailuaren pantailara. Irudiaren gainean eragin eta zentratzeko arrasta ...\nZabaldu zerrenda eta hautatu Pablo Picassoren lanak.Handitu edo txikitu irudia zoomarekin, eta doitu tamaina zure gailuaren pantailara. Irudiaren gainean eragin eta zentratzeko arrastatu ere egin deza ...\nPablo Picassoren lan hauek ordena kronologikoan kokatzen ditu.Handitu edo txikitu irudia zoomarekin, eta doitu tamaina zure gailuaren pantailara. Irudiaren gainean eragin eta zentratzeko arrastatu ere ...\nEgin klik Pablo Picassoren obraren aldietan, eta eraman leku egokira.Handitu edo txikitu irudia zoomarekin, eta doitu tamaina zure gailuaren pantailara. Irudiaren gainean eragin eta zentratzeko arrast ...\nPablo Picassoren lanaren aldiak ordena kronologikoan kokatzen ditu.Handitu edo txikitu irudia zoomarekin, eta doitu tamaina zure gailuaren pantailara. Irudiaren gainean eragin eta zentratzeko arrastat ...\nZabaldu zerrenda, eta hautatu Pablo Picassoren lanaren aldiak.Handitu edo txikitu irudia zoomarekin, eta doitu tamaina zure gailuaren pantailara. Irudiaren gainean eragin eta zentratzeko arrastatu ere ...\nEn Didactalia tienes 898 recursos educativos y una comunidad de 36758 usuarios


Jolasa, ikasteko baliabide naturala. | Eskolaegunezegun\nJolasa, ikasteko baliabide naturala.\nPublicado el 9 mayo, 2016 por gabihernandez2014\nBi egunetan, mailaka jolasteari ekin diogu aurtengo Kultur Astean. Gandasegi eskolak jarduera horri, jolasteari, dagokion garrantzia eman nahi izan dio. Sei txoko antolatuta, umeen partaidetza bermatzeko, jotake, atsedenik gabe aritu dira.\nNork saskiratze gehiago lortu minutu batean? (taldeka).\nIndarra lantzeko, gurpila herrestatzea eta sokatira.\nGaldakaoko eskubaloi klubeko lagunak izan ditugu gurekin, talde guztiekin partida txikiak jolastuz ( eskerrik asko !!!).\nNork ez du jolastu ” zelai erre” jolasera?.\nZibak, peonzak, airera eta dantzan jarri dituzte gure ikasleek ( 6. mailako ikasle trebatuen laguntzarekin, eskerrik asko, Diego eta Aimar, Xabier, Oier ).\nEta, azkenik, txokor, lokots bilketa, euskal jolasa egiteko aukera izan zuten jolas ibilbidea bukatuz.\nImaginatu ahal duzue atsedenaldirik gabeko eskola? Atsedenaldia, denbora tarte libre, beharrik gabekoa, jolasteko unea behar beharrezkoa zaigu. Jolasa, askorentzat denbora galdua, gizakiaren jarduera naturala dugu, umeen jarduera berezko jarduerarik nagusia. Umeak, jolasaren bitartez, Mundua ezagutzeko aukera du. Txiki-txikitatik hasita jolas sinbolikotik, libretik, jolas arauetarako bidaia zoragarria egiten dugu.\nEgungo Gorputz Hezkuntzaren oinarri metodologikoa jolasa dugu. Jolasa baliabide didaktiko paregabekoa da, gaitasun fisikoak, abileziak lantzeko eta hobetzeko tresna. Osasun ohiturak barneratzeko eta eguneko tentsioak deskargatzeko bidea eskaintzen digu jolasak.\nJolas arautuen bitartez jolasa bideratzeko arauen beharra ikasten dugu. Arauekiko eta lagunekiko errespetoa, galtzen eta irabazten ikasi kiroltasunez. Txikiak direla, gure gaztetxoak, kiroletan hasten dira. Kirolek, funtse-funtsean,jolasak ditugu eta … jolasen asmo nagusia, besteen gainetik, bete behar zuten, gozatzearena, alegia.\nArchivado bajo Kultur Astea 2016 |\tDeja un comentario


Belakoko jaiak, Bizkaiako artzain txakurren topaleku - Deia\nBelakoko jaiak, Bizkaiako artzain txakurren topaleku\nZapatuan herrialdeko 55. txapelketa ospatuko da auzo mungiarreko San Anton baselizaren ondoan\nMungia - Mungiako biztanleriak asteburu honetan ere baditu ospa-tzen jarraitzeko arrazoiak. Barikuan hasita, hiru egun berezi bizi-tzeko aukera izango dute Belako auzoko Eneperi eta San Anton jaiak direla eta. Arratsaldeko 19:00tan emango den txupinazotik aurrera, hainbat izango dira ekintzak: erromeriak, karta eta gastronomia lehiaketak... Baina, aurtengoan, beste bat izango da bertaratutakoen begiradak zentratuko dituen ekitaldia, izan ere, zapatuan, Bizkaiako Artzain Txakurren 55.Txapelketa ospatuko da San Anton ermitaren inguruetan arratsaldeko 17:30etan.\nBertaratutakoetan gaztetxuenak izango dira ekintzaz gozatzen hasiko diren lehenengoak, izan ere, 16:45etatik aurrera, gaztaia egiten ikasi ahal izateko tailer txiki bat egin ahal izango dute. Gainera, arratsaldeko 17:00etatik 20:00etara, ardi gazta mota desberdinak eta nekazaritza arloko produktu desberdinak dastatu zein erosteko aukera izano da.\nBizkaiko Artzain Txakurren Elkarteak antolatutako txapelketari dagokionez, hamahiru izango dira aurreko urtean. Galak, Eneko Serrano orozkotarraren txakurrak, irabazitako garaikurra lortu ahal izateko lehian ibiliko direnak eta, nola ez, berak ere garaipena berrizteko indarrak xahutuko ditu. Bestelako partaideei dagokionez, orotara, zazpi herri bizkaitarretakoak izango dira artzain txakurrak; Abadiño, Aulestia, Markina, Orozko, Orduña eta Sodupe. Mungiak ere bere ordezkaritza izango du: Ibon Bilbao, Birle auzoko artzainak, Laika ere aurkeztuko du Bizkaiako txapela etxean geratu dadin.\nTxapelketako partaideek bi ariketa burutu beharko dituzte froga osoan zehar. Haietan lehengoan euren esanekotasun eta trebezia agerian utzi beharko dituzte. "Txakurrak artaldea dagoen kontrako bidea hartu eta artegiaren atzekaldean jarrita dogozan lau banderatxuaren artetik joanda, artaldean sartu eta artzaina dagoen lekura eroan beharko ditu ardiak. Ardiak artzainarengana heldu aurretik, lehenengo, zelai erdian dagoan hesitik, eta gero, alboko hesietako batetik paseu beharko dabe. Ariketa hau egiteko zazpi minutu edukiko ditu txakurrak", azaldu zuen antolakuntzak.\nFroga honetan emaitza hoberenak lortutako lau txakurrak azkenengo ariketara igaroko dira, hots, finalera, eta bertan esanekotasunaz gain euren abilidadeak islatu beharko dituzte: "Txakurrak artaldea dagoen kontrako bidea hartu eta banderatxuen artetik pasata, ardiak artegian sartu eta bertatik atera egin beharko ditu. Ariketa honetan txakurrak probea amai-tzea eta horretarako behar izan dauen denborea ez eze, esana betetea, mantsoa izatea, artaldea osorik ondo eramateko kapaz izatea ere kontuan izango dira eta ardiei emoten dautsien tratua bere oso kontuan hartuko da".\nPuntuazio altuena izandako bi txakurrak Bizkaiako ordezkari izango dira Euskadiko Txapelketan eta, irabazlea, irailean Oñatin ospatuko den Nazioarteko Txapelketako partaide izango da. - O. P.


Irma Mier .:. Osasun Naturala Hurrengo Reiki ikastaro datak Gasteizen\nIrma Mier .:. Osasun Naturala / Taldeko jarduerak / Hurrengo Reiki ikastaro datak Gasteizen\nHurrengo Reiki ikastaro datak Gasteizen\n26 maiatza, 2015 Irma MierNo CommentsTaldeko jarduerak\nIrma Mier-ek Ekainan eta Uztailan egingo diren hurrengo Reiki ikastaroetako datak aurkezten dizkigu. Hemen, Gasteizen  izango dira . Horrela denbora nahikoa izango duzu zeuretzat egokiena dena aukeratzeko.\nEKAINA 110 €\nEkainak 12 eta 13\nOstirala, 18:00tik 20:00tara\nLarunbata, 10:00etatik 18:00etara\nAukerazko birpasua: Uztailaren 24an, goizez ala arratsaldez, borondatearen truke.\nUZTAILA, lehenengo astean 110 €\nUztailak 2 eta 3\nOsteguna, 16:00etatik 20:00etara\nOstirala, 16:00etatik 20:00etara\nUZTAILA, asteburuan 110 €\nUztailak 18 eta 19\nLarunbata, 18:00tatik 20:00tara\nIgandea, 10:00etatik 18:00etara\nAukerazko birpasua: Irailaren hasieran, goizez ala arratsaldez, borondatearen truke.\nTalde txikiak: 4-8 lagun\nTalde txikietan lan pertsonalagoa eta sakonagoa egin daiteke. Horregatik ikastaro trinko hauetan lau eta zortzi pertsonen bitarteko taldeekin lan egitea gustatzen zait. Beraz, eman ezazu zure izena lehenbailehen taldeak osatu ahal izateko. Hala ere, aurkeztutako datak ez badira zuretzat egokiak, osatu ezazu taldetxo bat eta beste egun batzuetan egingo dugu.\nZer da Reiki\nReiki-ren historia, eskolak, linajeak eta transmisioa\nReiki-ren bost printzipioak\nGizakien txakra-sistema energetikoa\nEfektuak eta “bigarren mailako efektuak”\nBeste pertsonei egindako tratamenduak: mendebaldekoa eta japoniarra\nReiki-ren beste erabilpen batzuk: animaliak, landareak, jakiak, edariak, laneko tresnak, botikak, harriak eta kristalak…\nMeditazioaren garrantzia: Reiki meditazioak (Gasho y Kokyuhoo) eta Ho´pono pono, besteak beste\nReiki hurrengo mailak eta ikastaroen azalpena\nBenetan Reiki bizi indar unibertsal honen ikasketa eta indartze prozesua, ikastaro trinkoa egin osteko praktikak egin ostean somatuko duzu. Horregatik gutxienez hogeitabat egunetako autotratamenduak eta bestelako tratamendu motak proposatzen dizkizuet. Horren ostean, taldeak nahi izanez gero, hirugarren topaketa informala egingo dugu, bakoitzak esperimentatutakoa konpartitu ahal izateko eta azkeneko zalantzak ondo argitzeko.\nNere ikasleek (tokia baldin badago) beti dute bere mailako ikastaroak errepikatu ahal izateko aukera, diru ekarpen boluntarioa eginik. Horrela ikasketak modu errez batean gogoratu, elkarbanatu eta sakondu daitezke.\nekainanGasteizenirma mierrieki ikastarouztailan\nZerbait esan nahi duzu?


Aiko news: "Dantza & Musika" ikastaroa UPV/EHUn\n"Dantza eta musika" izenburua dauka ikastaro honek, gure inguruko tradiziozko kulturan dantza eta musika bat izan direlako, txanpon beraren alde biak. Guk jaso dugun tradizioan, gorputzaren mugimendu landu eta berezienak ere, dantza moduan onartuak izateko musikarekin bat egin behar izan dute, espazio-denbora lerroan modu jakin batean antolatuak, doinuaren egiturarekin, erritmoa deritzogun horren bitartez, bat egiteko.\nBestalde, ariketa hutsa baino, dantza giza bizipen bat da, inguruarekin eta ingurukoekin harremanetan jartzen gaituena, eta musikarekin bat eginda, sarritan, hitzez ezin duguna komunikatu adierazteko bide oso baliogarri bat da. Horrela, ikastaroaren ardatza gizakian datza, ikaslean, dantzarian... eta xede nagusia agian "intangible" horietakoa izanen da askorendako: dantzaz gozatzen ikasi, dantzaren ikasbideaz gozatu, dantzaz gozatzeko ateak ireki... Erronka handia 2014. urterako gure gizartean izanda ere, ahaleginak merezi du.\nAurrekoak ez du erran nahi, ikaslea esku hutsik etxera bueltatuko denik, dantzan egiteko hainbat baliapide ikasiko ditugu hutsetik hasita, eta sarritan, agian, dakiguna beste modu batean ikusi eta ikasiko dugu, edo bederen berformulatu.\nDantza eta musika elkarrekin lantzeko proposamen hau musika edo/eta dantza irakasle lanetan aritu behar dutenentzako ere baliogarria izan daiteke. Hori bai, argi utzi behar da ikastaroa helduendako pentsatua dagoela (ez haurrendako). Gure inguruan erromeriko eta plazako dantza gehienak (denak ez erraitearren) helduen eremukoak dira.\nIkastaroaren eraginaren ebaluaketa ikasleen oinetan eta ariman isladatuko da: norbaitek dantza hobeto ulertzen badu, norbaiti dantzaz gozatzeko atea irekitzen badiogu, norbaitek erritmoa lantzeko bide berriak antzematen baditu, norbaiti dantzan egiteko edo ikasteko gogoa irekitzen bazaio, norbaitek lagunak egiten baditu dantzan, norbaitek gure tradiziozko kulturaren ezagupenean sakontzen badu honen ondorioz... zerbait egin dugula erran ahal izanen dugu.\nEdukiei buruz, ezin aurretik ezer zehatzik proposatu, ikusteko dagoelako ikasle talde bakoitzaren maila eta ikasteko erritmoa. Alferrik eta kontraesangarria litzateke aurretik adostutako "gai zerrenda" bat edonola ematea "temarioa" ematearren. Helburua ez da dantza jakin batzuk edo koreografia batzuk ikastea, baizik eta dantzan ikastea, edo behintzat, dantzan ikasten hastea. Horrela ba, jarraian ekingo diogu lehen eskola egunetik eta azken egunerarte dantzarekin jolasean, jokoan, deman, eta sarritan borrokan...\n- Ikasle dantzarien arteko harremanak landu, ikertu, zabaldu eta sendotu: dantza harremanetarako gailu eraginkor moduan ezagutu.\n- Musika eta dantza osotasunean ulertu: musika eta dantza errealitate beraren osagaiak dira (ziren) eta.\n- Tradiziozko dantzakera eta gorpuzkera ezagutu eta barneratu: lur gainekoa, ergonomikoa, berezkoa eta demokratikoa.\n- Erritmoaren oinarrizko egiturak gorputzaren bidez dantzatuz bizi eta ikasi.\nErabiliko den ikasbidea batez ere praktikoa da, hau da, dantzan egitean datza batez ere, modu mailakatuan, dantza ikasleen bataz besteko ezagupen maila abiapuntutzat hartuta. Mugimenduaren eta musikaren azalpen teorikoagoetan sakontzeko aukera ikasleen musika eta dantzaren ezagupen mailaren arabera aztertuko litzateke.\n- Dantza entzuten ikasteko ariketak.\n- Musika gorputzeratzeko ariketak.\n- Oinez lur gainean.\n- Kantua eta gorputza.\n- Soka, izpilua, bikotea, taldea.\n- Inguruarekin harremanetan: dantza bikotea eta dantza taldea.\nDantzan egin eta dantzan eginez bikotearekin eta taldean gozatzeko gai izatea.\n- Oinez, korrika eta dantzan.\n- Sokarekin lanean.\n- Izpilua erabiliz dantza trasmisioan.\n- Bikotearekin dantzan lehen urratsak: pasodoblea.\n- Erritmo binario eta ternarioa (gora euskaltzaindia!). Baltseoan.\n- Oinarrizko glosarioa: puntua, erritmoa, anakrusa, azentoa, konpasa, tartekoak.\n- Kontrapasa (txotisa) eta kontraiantza (boleroa) erritmoak.\n- Emiolia gure tradizioan: balsa eta mazurkatik jota-fandangora.\n- Polka, txotisa, pasodoblea, balsa, mazurka, foxa, boleroa, polka, e.a.\n- Dantza jauzien sistemaren oinarriak.\nIkastaroa 25 ordukoa izango da, eta 25 ordu betetzen dutenei kreditu bat aitortuko zaie. Ikastaroa 120 minutuko saioetan antolatuko da, asteartean 15:30etatik 17:30ak arte. Ikastaroa irailaren 30ean hasiko da eta lehen eskola eguna doan, irekia izango da frogatu nahi duenarentzat izena eman aurretik. Matrikularen prezioa 25€ da.\nBilboko Irakasleen Unibertsitate eskolan\nSarriena auzoa, z/g – 48940 (Leioa)\nTel: 94 601 75 24\n2014.eko urriaren 6a baino lehenago, izena emateko, ikastaroaren izena ("Dantza eta musika") eta ikaslearen datuak (izen abizenak, ikasten ari den gradua eta maila, helbide elektronikoa eta telefonoa) agindu beharko dira honako helbidera:\nDiru sarrera Laboral Kutxako honako kontuan egin beharko da ikaslearen izen abizenak argi adieraziz:\nES75 3035 0071 63 0710046400


Antsoaingo Udala » ZURE SALTOKIA, GEURE BIZITZA. ANTSOAINEN EROSTEAK SARIA DU. BANATU DIRA GABONETAKO III. KANPAINAREN SARIAK\nZURE SALTOKIA, GEURE BIZITZA. ANTSOAINEN EROSTEAK SARIA DU. BANATU DIRA GABONETAKO III. KANPAINAREN SARIAK\nJoan den urtarrilaren 24an banatu ziren hain zuzen, udaletxeko osoko bilkuren aretoan. Kanpainak helburu du Antsoaingo txikizkako merkataritza zein ostalaritza bultzatzea eta garatzea.\nSarien banaketa ekitaldian, Ander Oroz alkateak eskerrak eman zizkien saritutakoei, herritar guztiei, saltokiei eta ostalaritzako guneei, kanpainari emandako erantzunagatik. Antsoaingo Merkataritza Elkarteak egindako lanaren balioa ere azpimarratu zuen alkateak, izan ere, Antsoaingo Merkataritza Mahaiak bultzatu duen ekimen honetan lankidetzan aritu da; eta, horrekin batera, urteko egun guztietan elkarteak herrian egiten duen lana ere eskertu zuen alkateak.\nOndoren, saria jaso zuen María Eugenia Arrizabalaga Salak: bi lagunendako kultur-txartela.Txartel horrek aukera ematen du, Antsoaingo Antzokian 2018an programaturiko kultura ikuskizun guztietara sartzeko (500 euro baino gehiago balio du sari horrek). Horrez gain, Udaleko zinegotziek beste sari batzuk ere banatu zituzten: Arantza Biurrun, Marta Diez, César de Luis eta Marco Antonio Álvarez aritu ziren eginkizun horretan; eta baita Josu Garin merkataritza elkarteko kidea ere. Nafarroako Erriberan egiten den Errigora kanpainako 3 produktu sorta eman zizkieten Jose Antonio Lecuonari, Zuriñe Casallo Echeverriari eta Pili Garria Garrizi. 30 euroko 15 erosketa-txartel ere eskuratu zituzten irabazleek. Kanpainan, 30 saltokik baino gehiagok parte hartu dute, eta erosketa-txartelak horietako 15 saltokitan erabiltzeko dira.\nOhar honen bidez, Antsoaingo Udalak berriz ere azpimarratu nahi du sektorea bultzatzeko konpromisoari eutsiko diola, garapenerako neurriak lantzen jarraitzeko.\nIritsi da!! Agindu bezala, hau da Udalak herriko merkatarien elkartearekin batera sortutako bideoa, sektorea suspertzeko eta bultzatzeko. Aurreratu genizuen moduan, oraingoan, gure saltzaile eta ostalariek saltokietako mostradore eta barren atzetik salto egin dute, beren alderdirik pertsonalenak guri erakusteko.\nEta gogoan izan! Guretzat “gure saltokiak” diren horiek “beren bizitzak” dira dendari eta ostalari horientzat.\nAntsoainen erosita, denok irabazten dugu.\nANTSOAINEN EROSTEAK SARIA DU\nAbenduaren 11a eta urtarrilaren 5a bitartean, zure izen-abizenak eta telefono zenbakia erosketa txartelean idatzi, eta sartu saltokietan jarri duten kutxan.\nSariak hauek dira:\nBi lagunentzako kultur bono bat, 2018. urtean Antsoaingo Udalak antzokian programatzen dituen emanaldietara joateko.\nErriGora kanpainakoak diren Nafarroako Erriberako 3 elikagai sorta.\n15 sari gehiago: 30 euroko 15 erosketa txartel, kanpainan parte hartzen duzuen 15 saltokitan erabiltzeko.\n← 80/2017 EBAZPENA, azaroaren 15ekoa, Nafarroako Zerga Ogasuneko Lur-ondasunen eta Ondarearen gaineko Tributuen Zerbitzuko zuzendariak emana, Lur-ondasunen Erregistroan 2017ko azaroaren 30ean inskribatuta dauden ondasun higiezinen balioak onesten dituena.\nAldaketa, Eremu publikoan terrazak eta ostalaritzari zein merkataritzari loturiko bestelako elementuak paratzea arautzen duen ordenantzan. Hasierako onespena. Aldaketa 10., 13., 18., 19. eta 20. ordenantza fiskaletan. →


ELAk adinduen egoitzetako zaintzaile ratioak handitzea eskatu du - Sakana - Guaixe.eus\nELAk adinduen egoitzetako zaintzaile ratioak handitzea eskatu du\nGuaixe 2019-02-20 11:05\nELAko ordezkariak kanpainaren aurkezpenean.\nSindikatuak dio egoera “larria” dela. Pertsona bakoitzeko eguneko zaintza denbora bi ordukoa behar duela esan du, egun 88 minutukoa da.\nELAk “zainduak eta zaintzaileak zaintzeko” Nafarroako Gobernuari lau eskaera egin dizkio. Aurrena, “zaintzari merezi duen aitortza egin diezaio, horretarako behar diren baliabideak bideratuz”. Bigarrenik, “gizartean gero eta behar handiagoak diren heinean, ratioen legedia eta dekretuak berriztea eta egungo egoerara egokitzea”. Horrekin batera, sindikatuak eskatu du “ratioen eguneraketak prekarietatetik aldentzen den kalitatezko enplegua sortzea; lan baldintza duinak eta soldata arrakalaren egoera deuseztatuko duena”. ELAk Nafarroako Gobernuari egin dion azken eskaera da “menpekotasun egoeran dauden pertsona eta langileak zaintza sistemaren erdigunean jartzea”.\nZainduak diren pertsonak egunean gutxienez 2 orduz zainduta egon behar dutela diote ELAtik, bina gaur egun 88 minutu daudela zainduta adinduen egoitzetan. Aldarrikapen horrekin batera, erizaina eguneko 24 ordutan egotea nahi du. Baita garbitzaileen lana % 53 handitzea ere. Azkenik, egoitzetan dagoen 50 adinduko sukaldari bat egotea eskatu du sindikatuak.\nSindikatutik gaztigatu dutenez, “gizartea gero eta zaharragoa den heinean, gero eta gehiago dira menpekotasun egoeran dauden pertsonak, eta gero eta anitzagoak profilak. Ondorioz, beharrak ere handiagoak eta konplexuagoak dira”. Horregatik, ELAk adinduen egoitzetako zaintzaileen ratioak handitzeko eta lan baldintzak arautzeko kanpaina martxan jarri du. Izan ere, “adinekoen egoitzetako langileok egunero egin beharreko lan zama izugarri handia dela; baita horrek zaintzaren kalitatean duen eragin kaltegarria ere”. Alde batetik, “egoiliarrak zaintza duina jasotzeko behar duen dedikazioa eta kalitatea ez dira inondik inora bermatzen; ondorioz, bere oinarrizko premiak ase gabe geratzen dira”. Bestetik, “langileek pairatu behar duten lan kargek eta erlojuaren menpeko lan erritmo basatiek izugarrizko galerak eragiten dizkiete euren lanean eta osasunean”.\nELAko ordezkariek nabarmendu dutenez, “egungo zaintza sistema emakumeon esplotazio eta diskriminazioan oinarritzen den sistema kapitalista, arrazista eta heteropatriarkalaren ereduan oinarritzen da, bai lantokietan, baita etxean ere. Zoritxarrez, zaintzaren kalitatea, arreta eta denbora lausotuta geratzen dira, ia desagertu arte. Ondorioz, baita zaintza eta arreta behar duen pertsona ere”.


LEZAMAKO JAIAK 2018 – Mozorro Jaitsiera – Gaizka Peñafiel Dañobeitia\nGaizka Peñafiel Dañobeitia\nPosted on 2018-09-08 2018-09-08 by gaizkapenafiel\nLEZAMAKO JAIAK 2018 – Mozorro Jaitsiera\nThis entry was posted in:EKIMENAK\nPublished by gaizkapenafiel\ngaizkapenafiel(r)en bidalketa guztiak ikusi\nAurreko bidalketaLEZAMAKO JAIAK 2018\nHurrengo bidalketaEN TOL SARMIENTO – Lezama\nEderra izan da bidearen zati handi bat zurekin egitea, Pini. Musikari aparta eta bihotz oneko tipoa zara, beti irribarretsu eta giro ona sortzen inguruan. Eskerrik asko eta hurren arte! @esnebeltza @alkizakostatua\n@neomak_ Aian eman zuen kontzertuko laburpena\n@esnebeltza bart Muskizen\n@esnebeltza bart Hiriburun\nNola kantu bat txertatu daiteken herri baten kulturan eta ohituretan…\nHamabost bat urte izango nituen Aisterrazun jo nuen lehendabiziko aldian. Allur anaien gonbitea onartu eta hainbestetan entzun nuen trikitilarien plazan erromeriatxoa eskaini genuen. Handik pasa dira soinujole eta panderojole ezagun guztiak eta ohorea izan zen eszenatoki xume hartan pieza batzuk jotzea.\n@xabisolano & LAGUNAK\n@xabisolano|ren 'Bi mundu' kanta berria aurkeztu da. Iaz Ereñotzun egin nion argazkietako bat erabili dute azalerako. Spotify, YouTube eta Apple Music|en entzungai.\n@neomak_ atzo Aian, espezial!\nGogoan dut 2013ko udazkenean elkartu nintzela @kepajunkera|rekin bere proiektu berria abiatzeko. Emakume panderojole formazio bat osatu nahi zuen disko trilogia bat sortzeko. Orduan hasi ginen Euskal Herritik barrena hautagaiak bilatzen. Ez ziren panderojole soilak izan behar; kantuan jakin behar zuten, irrintziak botatzen, transmititzen, dantzan ere posible bazen… eta batez ere ikasteko gogo izugarria izan behar zuten gainera zetorkien erronka apartekoari aurre egiteko. Uste baino errezago aurkitu genuen zazpikotea eta lehen egunetik jabetu ginen sinkronia itzela zutela haien artean; hastapenetik soka ikusezin batez lotuta egongo balira bezala. 16 urte inguru zituzten orduan eta esperientziarik ez mundu profesionalean, baina potentzial izugarria atzematen zen guztiengan.\n@esnebeltza & @amaktaldea atzo @kafe_antzokia|n\nGaur ETBko @bibazueketb saioan elkarrizketatu naute, Kalejira atalean zehazki. Argazkigintza eta musika izan ditugu hizpide, neure ibilbideari errepaso azkarra emanaz. Eskerrik asko @korrontzi_folk eta saioko lantaldeari aukera eder honengatik.\nArratiako Musika Eskola\nBizkargi Dantza Elkartea\nEl Muerto Vivo\nElorrioko Musika Eskola\nEn Tol Sarmiento\nESNE BELTZA – Muskiz\nESNE BELTZA – Hiriburu\nELUSTONDO – Aia\nXABI SOLANO & LAGUNAK – Aia\nNEOMAK – Aia\naia bartzelona berri txarrak bideoklipa bilbo diskoa esne beltza gatibu huntza ikusi arte inpernuko kafe antzokia kepa junkera kontzertua lezama mikel urdangarin Naiz oxabi trikitixa xabi solano


Pegaso ereduak | Bizigiro | Berria\nDemokrazia liberalararen kode guztiak lehertzen ari dira. Pegasus espioitza aferak demokrazia liberalaren errepresentazio formala erasotu duen bitartean, gerrak demokraziaren balioak zalantzan jartzen ditu autoritarismo mota desberdinei ateak irekiz. Zurrunbiloan, eredu liberalagoetan gehiago sakontzeko joerak ere badaude. Azkena, plaza publiko izan gabe, plaza publikotzat hartu izan dugun Twitterren erosketa Elon Musk oligarkaren partetik. Bi joera, baina biak demokrazia eta herritarren parte hartzearen kontrako bidean.\nHigadurak ez du etenik izango mugarik jartzen ez badiogu. Eredu berriak behar ditugu, parte hartzean eta demokraziaren balioetan sinisten badugu, horiek errealitatera eramango dituzten ereduak. Inspirazio iturri bi dira honakoak: lehena, Twitterren aldaketa bortitzen bat gertatzen den bakoitzean, fedibertsoa osatzen duten sare sozialetara (mastodon.eus, adibidez) jende berria batzen da. Eredu horretan, mastodon txiki bakoitzean, beren balio edo egiteko moduekin bat egiten duten pertsonak biltzen dira, baina, aldi berean, beste mastodon batzuetako erabiltzaileekin mezuak trukatu ditzakete.\nBigarrena, rider kooperatiba berriak dira. Asko dira Coopcycle programari esker Glovo edo Deliveroo bezalako enpresei aurre egiten dioten eredu kooperatibo demokratikoak. Elkarren artean kudeatu eta ordaintzen duten tresna orokor batek batzen ditu, baina bakoitzak beren balioekin funtzionatzen du lanaren burujabetzari balioa ematen dioten ereduetan.\nBi adibideek gauza komunak dituzte, eta beharbada, arrasto bat dira etorkizunean eredu parte hartzaile eta demokratikoagoak lantzeko. Deslurraldetze bat ematen da alde batetik, globalki erabiltzen den software edo tresna partekatuak erabiltzen diren momentuan. Mundu mailako beste batzuekin elkarlanean arituz tresna horiek hobetzen edo garatzen. Aldi berean, baina, lurraldetze maila bat ematen da beren balio propioak dituzten komunitateak edo kooperatibak eraikitzen direnean. Bi espazioen artean etengabeko jauziak egiteko aukera ematen dute biek, baina parte hartze eta deliberazio espazio propioak ere errespetatuz.\nPegasok, lurreko animalia izanik ere, hegalak zituen. Hegan egiteko aukera zuen, baina lurra ukitzean ur oparoa ekarri zuen.


Konpostaje guneak arautuko ditu Lakuak - Araba - Alea.eus\nKonpostaje guneak arautuko ditu Lakuak\nJuanma Gallego 2019-06-03 06:00\nJaurlaritzak onartu du ez dakiela komunitateko konpostajea egiteko EAEan zenbat instalazio dauden. / ALEA\nKomunitateko konpostaje instalazioek udaletan erregistratuta egon beharko dute, eta konposta ezin izango da erabili elikadura-katean.\nHemendik aurrera komunitateko konpostaje instalazioak udaletako jarduera sailkatuen erregistroan jasota egon beharko dira, Jaurlaritzak hondakin organikoen gaia arautzeko prestatu duen dekretu batean jasotzen denaren arabera. Dekretua apirilean onartu zuten, baina orain eman dituzte horri buruzko azalpenak. Elena Moreno Ingurumen sailburuordeak aurkeztu du neurria, aste honetan. Haren esanetan, orain arte "isileko adostasun" bat egon da gaiaren harira, baina gaia arautzeko legerik ez zegoen.\nOnartu dutenez, gaur egun Jaurlaritzak ez du zehazki ezagutzen halako zenbat instalazio dauden Euskal Autonomia Erkidegoan, eta datua ezagutzeko ikerketa bat abiatuko dutela agindu dute. "Gure lehen estimazioen arabera, 200 bat instalazio daude: 4 metro kubikoko tamaina dute batez beste, eta 800 eta 1.000 tona konpost artean ekoizteko gaitasuna dute", aurreratu du sailburuordeak.\nAraudia ez da erregistrora mugatuko. Gehienez hamar metro kubiko izan ditzakete. Bestetik, instalazio bakoitzak titular bat izan beharko du, eta baita horren ardura izango duen teknikari bat ere. Erabiltzaileek soilik izango dute aukera lortutako konposta modu partikularrean erabiltzeko, eta konpost hori ezin izango da erabili elikadura-kateari lotutako jardueretan. Jaurlaritzak espresuki zehaztu du azken neurri horrek barne hartzen dituela konposta egiten duten ikastetxeak.\nGaur egun, soilik Gasteizko eta Aiaraldeko biztanleek dute aukera bosgarren edukiontzia erabiltzeko, eta gainerako kuadrilletan hondakin organikoen arazoari irtenbidea ematen saiatzeko konpostajearen aldeko apustua egin dute, Diputazioaren laguntzarekin.\nNork bere esku\nHalakoetan, bi irtenbide aurkeztu ohi dira. Batetik, eta horretarako aukera dagoen etxebizitzen kasuan, norberak etxean bertan konpostajea egiteko laguntza eskaintzen dituzte kuadrillek, materialak debalde emanda eta trebakuntza ikastaroak eskaintzen. Bestetik, zenbait lekutan komunitate konpostajerako aukera eskaintzen dute kuadrillek: herritarrek konpostaje gune batera eraman behar dute etxeko hondakin organikoa, baina administrazioaren ardura da instalazioaren zaintza eta prozesuaren kudeaketa.\nAldundiak 2015. urteari buruz bilduta dituen datuen arabera, batez bestean arabar bakoitzak 417 kilogramo hondakin sortzen ditu urtean. Horietatik, heren bat baino ez doa birziklatzeko edukiontzietara: % 72 nahastuta biltzen da.


Irekia Eusko Jaurlaritza - Gobierno Vasco :: EHAA xedapena 201702504\nEBAZPENA, 2017ko maiatzaren 2koa, Teknologia, Berrikuntza eta Lehiakortasuneko sailburuordearena, zeinaren bidez argitaratzen baita Ekonomiaren Garapen eta Lehiakortasuneko sailburuaren 2015eko abenduaren 30eko Aginduan aurreikusi laguntzen onuradunen zerrenda (2016ko ekitaldia). Agindu horren bidez, arlo estrategikoetan elkarlaneko ikerketa sustatzeko laguntzetarako 2016ko deialdia egin eta laguntzak arautzen dira (Elkartek Programa).\nHurrenkenaren zenbakia: 201702504\nIkus 2016/01/13an argitaratutako 2015/12/30reko AGINDUA \nDiru-laguntzak emateko jarduerek izan behar duten publikotasun-printzipioa betetzeko, Ekonomiaren Garapen eta Lehiakortasuneko sailburuaren 2015eko abenduaren 30eko Aginduak, 14.5 artikuluan, hau ezartzen du: laguntzak emateko ebazpena banan-banan jakinaraziko zaio eskatzaile bakoitzari, eta, horretaz gain, Euskal Herriko Agintaritzaren Aldizkarian esleipendunen zerrenda argitaratuko da. Agindu horren bidez, arlo estrategikoetan elkarlaneko ikerketa sustatzeko laguntzetarako 2016ko deialdia egin eta laguntzak arautzen dira (Elkartek Programa).\nBehin Teknologia, Berrikuntza eta Lehiakortasuneko sailburuordearen 2016ko azaroaren 17ko Emakida Ebazpena jakinarazita, hau\nArgitaratzea Ekonomiaren Garapen eta Lehiakortasuneko sailburuaren 2015eko abenduaren 30eko Aginduan araututako 2016ko laguntzen onuradunen zerrenda, Ekonomiaren Garapen eta Lehiakortasun Saileko Teknologia, Berrikuntza eta Lehiakortasuneko sailburuordeak bere eskumenak baliatuta eman duen ebazpenari jarraituz, eta eranskinean jasotakoaren arabera. 2015eko abenduaren 30eko Agindu horren bidez, arlo estrategikoetan elkarlaneko ikerketa sustatzeko laguntzetarako 2016ko deialdia egin eta laguntzak arautzen dira (Elkartek Programa).


135 urte, eta oraindik beste hainbeste! – Coral de Bilbao\n135 urte, eta oraindik beste hainbeste!\nUdako giroan, duela mende bat baino gehiago, lagun-talde kantari batek Bilboko Koral Elkartea sortu zuen. 135 urte geroago, mila lagunek baino gehiagok dihardugu proiektu zoragarri hau handitzen, koruak (helduena, gazteena eta haurrena), musika-ikastetxe bat, eta eskola- eta gizarte-koruen sare bat biltzen dituena. 135 urte hauetan, elkartekide-sentimendua hainbeste sendotu da, ezen, pertsona-mota ugarik osatutako familia izanda ere, denok bat egitea lortzen duen Zorionak zuri hizkuntza unibertsal honetan abesteko: re re mi re sol faaaa… 135 urte kantatzen eta musika jotzen!


Hemen zaude: EIZIE » Argitalpenak » Senez » Senez 13 (1992) » KLASIKOAK, euskal hizkuntza eta kulturaren zutabe\nTituluak besterik gabe horrela emanda handinahi samar badirudi ere, kontuak ateratzea aski da pentsamendu unibertsaleko ehun autore euskarara itzultzeak hamarkada batean zehar sor lezakeen inpaktoa eskerga izango dela eta, ondorioz, horrelako proiektu bat euskararen eta euskal kulturaren zutabetzat hartzea ez dagoela lekuz kanpo ikusteko.\nHizkuntza eta kultura garatu eta finkatu dituen edozein herrialdek bi pausu nabari eman ohi ditu: mundu-literaturako obrarik nagusienak eta pentsamenduzko lanik garaienak norbere hizkuntzara itzultzearenak.\nGure kasuan, 30. urteetako belaunaldiak ekin zion lehenari, gerra ondokoak jarraitu zion eta oraindik orain Eusko Jaurlaritza eta EIZIE elkartearen lankidetzaz jarraitu da "Literatura Unibertsala" izeneko proiektupean, dagoeneko obra-sorta bat plazaratu delarik.\nPentsamenduari dagokionez, tarteka zenbait obra garrantzitsuk argia ikusi badu ere, iazko urtean gatzatu zen "Klasikoak", S.A. lukuru asmorik gabeko elkarte baten inguruan historian zehar izan diren ehun pentsalari garaienen emaitzak euskaratzeko lehen proiektu sistematikoa. BBV Fundazioa, BBK, KUTXA, CAJA VITAL, UPV/EHU eta Deustuko unibertsitateak elkartu ziren proiektua sustatu eta finantzatzeko.\nPentsamenduaren historiako kontzeptu nagusiak, beren autoreek asmatu eta argitaratu zituztenez, euskaratzea balio ukaezinezko ekarpena da besterik gabe euskal gizartearentzat eta laguntza handia gertatuko da ikasketa unibertsitarioak burutzen eta aurretik eta atzetik ere pentsamenduaren alor desberdinetan murgildu nahi duten era guztietako profesionalentzat ere. Bestalde, begi bistan dago, hamarkada batean 30.000-40.000 folio gai desberdinenez (filosofia, ekonomia, geografia, psikologia, antropologia, etab.) eta jatorriz euskalki diferenteetakoak diren euskaratzaile trebatuenek, nork bere gaian, itzultzeak bultzada izugarria eman behar dio euskara batuaren finkatzeari, izan ere bilduma honen zuzendaritzak Euskaltzaindiak ezarritako arau guztiak eta bakoitza betetzea baitu helburu, itzultzaile bakoitzak dakarren aberastasun eta sormenari aterik itxi eta trabarik egin gabe. Beraz, bildumak oinarrizko batasun horrekiko fideltasunean, euskalki guztietatik datozen benetako altxorrei irekita utzi nahi dizkie ateak, euskaldun guztion etorkizuneko euskarak bere baliabide guztiez geroaren erronkari aurpegi eman diezaion. Obra batzuetan ez da lortuko zenbaitek nahiko lukeen bezain euskara estandarizatua eta besteetan euskaratzaileak amore eman beharko dio bere zenbait hautapen pertsonalegiri edota txoko-kutsu handiegia duten hobespenei, funtsezkoa denik inausi gabe, alferrikako apeta eta arazakeriatan gal ez gaitezen.\nElkartea eratu duten kideen nahia izan da maila guztietan kalitaterik hoberena lortzea azalez eta mamiz, eta horren begirale izan dadin Komite Zientifiko bat hautatu da honako jaunez osatua:\nJesus Altuna, Joxe Azurmendi, Carlos Garc�a Gual, Frantzisko Garmendia, Ander Manterola, I�aki Oyarzabal, Ibon Sarasola, Frantzisko Uribarren, Jos� Mar�a Valverde, Villanueva, Bernardo Atxaga, Bildumaren zuzendari den Xabier Mendigurenen gidaritzapean.\nObra bakoitzaren itzultzaile eta berrikusleei dagokienez, esan behar da azken hamarkadotan lan nabariak egin eta trebetasun frogatua erakutsi dutela gehienek eta, aldez edo moldez, itzultzera doan autorea edo gaiaren ezaguera onaren jabe direla.\nBestalde, liburuak hitzaurre interesgarriz horniturik kaleratuko dira: batzuetan berariaz atzerriko adituren bati eskatuko zaio, beste batzuetan Estatuko edo Euskal Herriko irakasleren bati eta zenbaitetan liburu horrek berorrek beste hizkuntzaren batean izan duen hitzaurre gogoangarriren bat zuzenean euskaratuko da.\nJoan den urtearen azkenetan elkartea abiarazi zenetik honako hamabi hilabeteetan urrats garrantzitsu ugari eman dira: argitaratzeko obren hautapena egin da Komite Zientifikoaren eta Unibertsitateko Fakultate desberdinen laguntzarekin; halaber, irizpide editorialak eraztu eta obren hedatze �eta merkaturatze� plangintza zehaztu da.\nMontaigneren Entseiuak-I obrarekin kaleratu den bilduma jadanik beste hiru titulu ere argitara eman ditu: T. Mororen Utopia, Nietzscheren Honela mintzatu zen Zaratustra eta Camusen Sisyforen mitoa.\nDatorren 1993. urterako beste autore eta obra hauek iragartzen dira:\n- Askatasunaren Beldurra (Fromm)\nGiza ezagutzaren printzipioei buruzko tratadua (Berkeley)\nNahimena naturan (Schopenhauer)\nEntseiuak II (Montaigne)\nAteismoa kristautasunean (Bloch)\nEromenaren laudorioa (E. Rotterdam)\nJadanik lehen tituluetan errainutzen den bildumaren aniztasunaz, esan behar da kontu handiz orekatu direla gaiak, hizkuntz jatorriak, garaiak, honelako bilduma batean posible den heinean ahalik eta irakurlego zabalenaren zaletasuna zapuztu gabe.\nHonela, bada, hasi antzinako Greziatik (Herodoto, Platon) eta autore garakideetaraino (Popper) hedatzen da klasikotasuna, erromatar, Erdi Aroko kristauek eta aro modernoaren ekarpen nagusienak kontutan harturik. Gainera, etorkizunean baliteke Ekialdeko filosofia eta pentsamenduaren ekarpen nagusienetakoren bat edo beste bilduman agertzea, horrela bildumaren orokortasunak izan lezakeen mendebalzentrismoa zertxobait orekaturik geratuko litzatekeelarik.\nHizkuntzei dagokienez, beraz, greko, latin, ingeles, alemaniera, italiera, gaztelania, daniera, eta abarretik euskaraturiko obrak izango dira.\nEta gaiei bagagozkie, berriz, zentzu zabalenean harturiko filosofia nagusi bada ere, ekonomia, psikologia, antropologia, historia, geologia, biologia eta abar bezalako gaiak ere kontutan hartzen dira.\nItzulpen-irizpideez denaz bezainbatean, esan beharra dago, bildumak jatorrizko testuak osorik eta fideltasunez eman nahi dituela, baina euskaratzaile bakoitzaren hurbilpen hermeneutikoa bortxatu gabe. Zentzu honetan, bildumaren zuzendaritzak itzulpen "orekatuak" nahi ditu semantika, estilistika eta pragmatikari dagokienean, itzultzaile bakoitzaren jitea errespetatuz.\nEuskaltzaindiaren arauak errespetaturik, euskalkien aldetik ekarpenak egiteko uzten den aukera eta itzultzeko orduan euskaratzaile bakoitzak eskain lezakeen ikuspegi traduktologiko berezia aberasgarri gerta litezke eta une honetan gure hizkuntz eta itzulpen koordenadak finkatzen lagunduko du.\nGaiak, jatorrizko hizkuntzak, euskaratzaileak euskalkia eta adina eta abar bezalako faktore eta aldagaiek, atzeraelikaduraren bitartez, zenbait urteren epean, euskal prosa aberastu eta finkatu ez ezik, itzulpengintzari ere sen eta oreka berri bat emango diotelakoan gaude. Azken hitza, beste alor batzuetan bezala, irakurleak du: egunero edo sarri testu horiek erabili, komentatu, laburbildu eta abar egingo dituen irakasleak eta ikasleak, komunikabideetako profesionalak, idazleak eta gustuz eta bere kultura janzte-aldera ahogozatuz xortaka irakurriko dituen edozein irakurlek. Obra horiek hautatu, euskaratu eta plazaratzean aurkitu duten adinako ilusioz irakurleak abegia egitea espero du KLASIKOAK eta beronekin batera itzultzaileak, berrikusleak, hitzaurregileak eta proiektuan zehar esku hartu duten guztiek.


Kalpona Akter sindikalistaren hitzaldia antolatu dute Bilbon - Bilbo - 2018-04-14 - Uriola.eus\nKalpona Akter sindikalistaren hitzaldia antolatu dute Bilbon\nuriola.eus 2018-04-04 09:37\nKalpona Akter, Bangladesheko sindikalista, Rana Plazako sarraskiaren 5. urteurrenean Bilbon egongo da bertan gertatu zena kontatzeko. Euskal Herriko Emakumeon Mundu Martxak eta SETEM elkarteak antolatu dute hitzaldia.\nApirilaren 24an bost urte beteko dira Bangladesheko Rana Plazako sarraskia gertatu zenetik. Ehungintza industrian inoiz izan den gertaera lazgarriena izan zen hura. Bangaldeshen 1.300 emakume langile erail eta 2.000 baino gehiago zauritu ziren enpresaren eraikina gainera erorita. Bertan zeuden emakumeak baldintza oso txarretan bizi zirela eta soldata negargarrien truke ari zirela lanean adierazi dute.\nEuskal Herriko Emakumeon Mundu Martxak eta SETEM elkarteak, Nazioarteko Arropa Garbiaren Kanpainak ehungintza industrian lanean ari diren emakume langileen egoera latza salatzen dute. Azaldu dutenez, bertako langileek 14 ordu baino gehiagoko lanaldiak dituzte, soldata negargarriak, segurtasun neurri minimorik ez fabriketan…\nBien bitartean, jakitera eman dutenez, empresa multinazionalak esplotazio honi etekina ateratzen ari dira. Hori guztia Bilbon salatzeko Bangladesh-eko Kalpona Akter sindikalistaren hitzaldi bira antolatu dute. Apirilaren 14an, goizeko 11:00etan Bidebarrietako liburutegian egongo da. Sarrera doan izango da eserlekuak bete arte.


Euskaraldiaren amaiera ospatu dute Mutiloan - Goierriko Hitza : Goierriko Hitza\nHamaika egunez euskaraz bizi izan dira Mutiloan; gaur, ordea, Euskaraldiari agur esateko ordua iritsi zaie. Horretarako, askaria antolatu dute Txerri Gorri elkartean: taloak egiten aritu dira arratsalde osoan. 18:00etan, argazkia atera dute Euskaraldiko kartelak eskuetan hartuta.\nIñaki Ugaldek, Mutiloako alkateak, nabarmendu du kultur astearen amaierarekin bateratu dutela Euskaraldiaren amaiera ere. Hori horrela, ospakizuna gaur egin dute.


Kulturaren etorkizuna diren haur eta gazteek eskaintza zabala dute gozatzeko\nAzoka egiten hasi zirenean txikiek leku gutxi zuten bertan; denborarekin toki handiago eta egokiagoa lortuz joan dira, ordea. Hogei urte dira Berbaro elkartea sortu zutela, eta Gerediagarekin batera, Haur Literatura Aretoan irakurzaletasuna eta musika sustatzeko lanean ari direla. Miren Agur Meaberen «Olatu guztien gainetik», Yolanda Arrietaren «Agur, ama!» eta Toti Martinez de Lezearen «Nur eta herensugearen tenplua» aurkeztuko dituzte gaur bertan.\nLas novedades del grupo Elkar, en formato digital\nEl Museo del Louvre se abre de nuevo al p�blico, a pesar de la huelga\nBilboko Guggenheim museoa zabalik egongo da datorren astelehenean


Buster Keaton finlandiar galbahetik - Boligrafo gorria\nHasiera » Literatura » Buster Keaton finlandiar galbahetik\nZein itsusia nork bere burua aipatzea, baina zein beharrezkoa batzuetan, konparazioak egin ahal izateko: joan den astean txoko honetara Claudio Magrisen nobela bat ekarri genuen, puskatan aurkeztua eta, irakurle honen ustetan, aurreneko irakurketaren ondoren zati-zati eginda bukatzen zuena. Hori gertatzearen erruetako bat zen, irakurle honen ustetan, nobelaren hasierako asmo handia, XX. mendearen kontakizuna egin nahia. Horrek bihurtzen zuen gehiegizko, alor askotan. Gaur ekarri duguna, askoz pretentsio txikiagoko obra da, testu fragmentarioa hau ere, baina, betiere irakurle honen ustetan, hobeto funtzionatzen duena: Kari Hotakainen finlandiarraren Buster Keaton: Elämä ja teot nobelaz ari gara (Buster Keaton: bizitza eta lanak, iaz Donostiako Meettok argitaletxeak gaztelaniaz argitaratua, Buster Keaton: vida y obra izenburuarekin).\nEta nobela esan diogu, zer edo zer esateagatik, liburuak ez baitu inolako tramarik garatzen: Keatonen gurasoek hitz egiten dute semeari buruz, baita Charles Chaplinek, Clint Eastwoodek… eta Mike Tysonek ere (“Zortzi asaltotan itsu-makilka ibili ondoren leher eginda dago, eta soken laguntzaz, arrankatu eta azpitik aparkatzen du bere ukabil hezurtsua zure kokotsean”). Biografia haluzinatu baten aurrean gaude, barre murritzerako gonbidapen sorta baten aurrean; proiektu arraro baten aurrean: mutuari hitzak jartzea; aktore amerikarra galbahe finlandiarretik pasata kontatzea. Konparazioa handiegia ez bada, Woody Allenen edo Groucho Marxen umoretik gertu dabil nobela pasarte askotan, sententzia absurduak, kontraesan distiratsuak, ironia fin eta gardena.\nJatorriz 1991n argitaratua, hau izan zen Hotakainenen aurreneko nobela. Lehenagotik lau poema liburu zituen argitaratuak, eta horren arrastoak antzematen dira idazkeran: nola kontatu eta zer kontaturen artean, aurrenekoaren alde egin zuen idazleak. Asmatu zuen arrunkeriatik ihes egiten, eta irakurle honek, astebete beranduago, fedea berreskuratu zuen nobela fragmentarioetan.


Elantxobeko Udala - ELANTXOBEKO UDALAK HERRIA BALIOAN JARTZEKO PROIEKTUAK SUSTATZEN DAUZ, HERRITARREI ZUZENDUTAKOAK ETA TURISMO IRAUNKORRAREN ALDE EGINEZ\nELANTXOBEKO UDALAK HERRIA BALIOAN JARTZEKO PROIEKTUAK SUSTATZEN DAUZ, HERRITARREI ZUZENDUTAKOAK ETA TURISMO IRAUNKORRAREN ALDE EGINEZ\nElantxobeko Udalak herrian aberastasuna eta oreka ekonomikoaren alde egiteko proiektuen garapenerako udal kudeaketa egiten dau. Bizkortze turistikoa helburu hau lortzeko ezinbestekoa da, horregatik, azken osoko Bilkuran, ekainan ospatutakoa, proiektu estrategiko ezberdinak onartu dauz. Proiektu hauek turismo iraukorrari zuzendutako garapen formulak planteatzen dabez.\nElantxobeko Udalak herria balioan jartzeko lan egiten dau, turismo kulturala, iraunkorra eta kalitatezkoaren dinamizazioaren bitartez. Honek, sektore turistikoa eta zerbitzukoa garatzearen alde egiten dau, herriko ekonomia sustatzeko. Horrela, herria modu eraginkorrean zeharkatzeko bisiten ibilbide ezberdinak sortu dauz, bisitariari zerbitzu on bat eskeintzeko asmoz, aisialdiaz gozatzeko aukerak gehituz.\nZentzu honetan, ibilbide ezberdinak diseinatu dira eta herriko sarbide, baliabide eta kokapen estrategiko ezberdinetarako seinaleztapen turistikoa egingo da.\nIldo honetan, Elantxobeko Udalak “Urdaibai Itxasoari Begira” izeneko proiektuaren froga bat egiteko asmoa dauko. Ekimen hau eskualde mailan zabaltzeko ideia dago, baita lurralde mailan be, ibilbide kulturala eta naturalaren formatoagaz. Kostaldeko talaiarien memoria eta lekukotasuna berreskuratuko da proiektu honen bitartez. Hauen lana ezinbestekoa izan zan Elantxobe, Bermeo, Mundaka edo Ea bezalako herrien garapenerako. Panel ezberdinez osatutako ibilbidea izango da, eta QR koden bitartez, Talaietan egiten zan lana emoten da ezagutzera. Besteak beste, ontzien edota zetazeoen behaketa eta aurreikuspen metereologikoak.\n“Geure lana sinergiak bilatzea da eta ekimenak zein aurrera egiteko formulak proposatzea, horrela geure herriari bizia emoteko. Eta hau ezin da egin eskualde mailako garapena planteatu barik. Horregatik, udaletxean aurkeztu doguzen proiektu estrategikoen artean, beti harago begiratzen dogu. Izan be, geure konpromisoa eskualdeko eta Elantxobeko garapenagaz da eta.”, azaldu dau Elantxobeko Alkateak, Josu Olagibelek.\nUdal proiektuaren barne Talaiako begiratokia botatzea dago eta honen berregitea irisgarritasuna hobetzeko, horrela balio turistikoa eskeiniz. Ogoño mendian dauden Talaia biak be balioan jarriko dira, Artadia garbitu, tokikoak ez diran basoko arbolak moztu, bideak egokitu eta seinaleak jarri, Atalaia kaleko estolderi sare barriztu, inguruko bideetan argi barriak eta seinale gehiago jarri. Proiektuan be lanpostu zuzen baten eraketa planteatzen dau. Izan be, udan bisita gidatuak egiteko gidari bat prestatuko da. Proposamenaren arabera bisita gidatuak garagarrilan eta abuztuan eskeiniko dira. Horretarako, bisitariek Elantxobeko kultur etxetik igaro beharko dabe, ibilbidearen eta herriko puntu turistikoen barri emango jake.\nProiektu estrategiko honen garapenenerako Elantxobeko Udalak Bizkaiko Foru Aldundiagaz kudeatu dauz diru-laguntzak eta Urremendi LGEren bitartez, LEADER eta ITSASPEN 2018 programetara aurkeztu dauz eskaerak.\nElantxobeko Udalak planteatutako beste proiektu estrategikoen artean “Buelti” deritzona da. Proiektu artistikoa eta kulturala da hau, Elantxobeko zein Busturialdea-Urdaibaiko historia, paisaia eta kultura ezagutzera emonez. Kantauriar Artadian bertan, aire zabalen, museo bat sortzea da asmoa. Proiektu hau Bizkaiko Foru Aldundia, Eusko Jaurlaritza, Urdaibaiko Patronatoa eta Elantxobeko Udalak berak eskeinitako diru-laguntzen bitartez kudeatuko da.\nIrisgarritasunari dagokionez, suteen aurkako egokitzapen prebentiborako planteatutako neurriak emon ziren ezagutzera Udal Osoko Bilkuran. Zentzu honetan, Leunbe auzoko eta Olaeta kaleko bideen egokitzapen eta handitzea planteatzen da. Honen barne, zabalera egokiko eta erraz iristeko moduko ibilbideak egitea proposatzen da, etxebizitxeetara kalterik egin barik eta uren kanalizazio sistemak ezarriz, besteak beste. Horrela, emergentziazko ibilgailuentzako zein auzokoentzako bide hauek irisgarriak egitea da asmoa. Suteen aurkako baliabide prebentiboko lehengo fasea da hau. Lan hauek burutzeko aurrekontua, Leunbe auzoan, 381.208,66€koa da eta Olaeta kalerako 197.013,58€koa. Horretarako, Udalak diru-laguntzak kudeatu dauz.\nUdal Osoko Bilkuran onartu zan be Eliza Barri Plazaren erabilpena aldatzea. Hau da, oinezko erabilera eta aisialdirako erabilera berreskuratu, trafikoa kendu, lurreko harlauzak konpondu eta umeentzako parkea ezarriko da.\nGainera, kofradiako lokal bat barriz adjudikatzeko espedienteari eman jako hasiera, lonja horretan Zeruko Laina Segundo itsasontziari alokatzeko. Hauxe, arrantza jardueran arituko da eta. Zentzu honetan, 2016. urtean, Udalak kofradiako 1, 2,3 eta 10. sotoak arrantza jarduera profesionala sustatzeko erreserbatuko zirela onartu eban. Barriz adjudikatzeko espediente hau neurri honi lotuta dago. Horrela, prekarioan emondako kontsezinoa bertan behera utzi behar da, hustarazi, jabegoa aldatu eta arrantza jarduera profesionalarako adjudikatu.\nAzken Osoko Bilkuran 2018ko aurrekontuen barri emon zan; herriko jarduera kulturalak eta kirolekoak garatzeko emondako diru-laguntzen barri emon zan; 9/2017 kontratuen Legearen araberako Kontratazio Mahai Iraunkorraren eraketa azaldu da eta 2018ko herriko jai eguna ezarri da. Osoko Bilkuran Israelek Palestinar herriaren kontra eginiko erasoa gaitzestekko presazko adierazpena onartu zan.\nBestalde, Elantxobeko Udalak Eraikinen Ikuskpaen Teknikoen aurrean honako jarrera hartu dau: Udalak aldizkako ikuskapenen txosten teknikoak erakusteko eskatu ahal izango dauela, babestutako etxe edota 50 urtetik gora daukien eta bizitegi-erabilera daukien edozein eraikinen jabeei be, “Udaletxean baserriak kontserbatzearen alde egiten dogu, geure ondarearen parte direlako eta edozein motatako etxebizitzetan segurtasuna mantentzeko”, nabarmendu dau Elantxobeko Alkateak, Josu Olaguibelek.


Elkartasuna eta desobedientzia zibila bidegabekeriaren zain eta, batez ere, aurka - GARA\nElkartasuna eta desobedientzia zibila bidegabekeriaren zain eta, batez ere, aurka\nErtzaintzaren zain zeuden. Egunez eta gauez. Ez zuten Ertzaintza bertaratzea nahi, baina tarteka inguratu egiten zen hura, ehiztaria harrapakinarengana nola, eta bazekiten itzuliko zela. Zain zeuden, beraz. Ez barbaroen zain, ordea, Konstantinos Kavafisen poema ezaguneko greziarren modura; are gutxiago, iritsiko zirenei harrera ona egin eta haien mendeko agertzeko asmoz, baizik eta iristear zirenek eraman nahi zituzten herritarrak bidegabekeriaren jomugan zirelako. Gazte horiek babesteko konpromisoak bultzatuta zeuden bertan.\nEgunez milaka lagunek erakutsi diete elkartasuna bertatik bertara, batzuek minutu batzuez eta beste batzuek zenbait orduz. Gauez ere, gero eta gehiago izan dira: asteartean 300 lagun inguruk eta asteazken gauean 500ek eman zuten gaua zigortutako gazteen ondoan. Zain zeuden. Bidegabekeriaren zain; baina, batez ere, bidegabekeriaren aurka.\nEgunotan, beren jarduera politikoagatik zigortutako gazteen inguruan, horien babeserako antolatutako harresi bizia, lehenik, elkartasun erakustaldi erraldoi eta ederra da. Alde horretatik, baina, ez da fenomeno berria elkartasuna tradizioa den herri honetan. Hala ere, elkartasuna herri harresi bihurtzea garai berrian mamituz doan dinamika da, herritarren eta Estatuko erakundeen arteko distantzia handia nabarmendu eta distantzia horren ondorioen aurrean ez ikusia ez egiteko konpromisoa adierazten du. Donostiako Aske Guneak desobedientzia zibilaren balioa eta zilegitasuna begien bistan jarri ditu, eta horrelako herri ekimenak eskubide zibil eta politikoen aldeko borrokaren erakusgarri eta eredu dira.\nAurore Martin Ipar Euskal Herrian, Ekaitz Samaniego Gasteizen, Oiartzualdeko, Ezkerraldeko, Iruñerriko eta Euskal Herriko bazter guztietako gazte andana eraman zituzten, baina euskal gazteriaren aurkako jazarpen bidegabearen aurkako sentimendua handitu eta handitu ari da. Egunotan Donostian erakutsi bezala, herritarren elkartasuna, kezka, babesa, konpromisoa egunean baino egunean, orduan baino orduan, handiagoak, nabarmenagoak dira. Giza harresiaren metafora egiazkoa bihurtzeraino.\nAgian Donostiako gazteak ere atxilotuko dituzte -beharbada edizio hau argitaratzerako atxilotu dituzkete-, baina aurrerantzean ez da berdin izango. Aske Guneak hausnarketarako mugarri izan behar du eskubide zibil eta politikoen defentsaren garrantzian sinesten dutenentzat eta, batez ere, eskubide urraketa tresna politiko gisa erabiltzen dutenentzat. Izan ere, herri honetatik beste gazte bat erauzten dutenean, gogoan izan beharko dute euren eta herritarren arteko distantzia handitzen ari direla. Eta badakite, halaber, herritarrak zain izango dituztela, eta ez, Kavafisen poemako greziarrak ez bezala, harrera ona egiteko, hain zuzen.


Hospitalitate Sarearen komunitate berria Bartzelonan - Hospitalidad.es\nHospitalitate Sarearen komunitate berria Bartzelonan\nDuela egun gutxi batzuk, Migra Studium hospitalitate-sarearen komunitate berri bat jarri da abian Casal Arrupen, Sant Cugat del Vallèsen. Jesusen Lagundiak aldi baterako Migra Studiumi laga dion gune bat da, eta Casal Loiolaren babesa du. Egun kalteberatasun-egoeran dauden migratzaileak hartuko ditu, eta Migra Studium Fundazioko boluntarioen eta kideen laguntza jasoko dute han.\nEskari gero eta handiagoaren eta, Covid-19aren krisialdiak larritutako egoera honetan, migratzaileen premia berrien ondorioz jarri da martxan ekimen berria. Hain zuzen, Migra Studiumek egunotan ikusi ahal izan duenez, jadanik kalteberatasun-egoeran bizi zirenek konfinamendu bereziki gogorra jasan behar izan dute, etxe segururik ez eta premia oinarrizkoenak estaltzeko baliabide ekonomikorik ez izatera eraman dituen egoera batean.\nBi gazterekin abiarazi da ekimena, eta 10 pertsona ere hartzeko gai izango dela aurreikusi da. Pau Vidal jesuita da egun hauetan haiekin batera biziko den jesuitetako bat.\nMigra Studiumek duela zenbait hilabetetatik hospitalitate-sare bat du, eta haren bidez, familia eta erlijio-komunitate batzuek etxean hartzen dituzte migratzaile nahiz errefuxiatuak. Covid-19aren krisialdiaren ondoriozko konfinamenduan, sareak jardunean jarraitu du eta, hain zuzen, familia askok beren konpromisoa eta harreraren iraupena luzatu dute. Baina badira, halaber, Covid-19aren krisialdiak nolabait ukitu dituen familiak ere, eta Pilar Paviak, hospitalitate-sarearen koordinatzaileak, esan digunaren arabera, ezin dira harrera egiteaz arduratu. «Konfinamenduko eta osasun-arloko salbuespen-neurrien garai honetan, zailagoa da harrera egiteko eta laguntza emateko nahikoa familia aurkitzea».\nHorregatik, premia handienei erantzutera dator San Cugateko hospitalitate-komunitate berria; izan ere, «kalean badago aurrez egoera horretan inoiz egon ez den jendea», dio Pilar Paviak. Hasiera batean, hurrengo hilabeteetan egoera hori arintzeko planteatu da baliabide hori, baina bizi dugun momentuaren ziurgabetasuna kontuan harturik, ez da finkatu funtzionamenduan egoteko eperik.\nAbegian hartutako pertsonei etengabeko laguntza emango diete boluntarioek, eta haietako batzuek lineako prestakuntza-jarduerak egingo dituzte, halaber. Kataluniako jesuiten ordezkariak, Llorenç Puigek, nabarmendu duenez, «pertsona kalteberenei, erakundeen aldetik arreta egokia jasotzeko zailtasun handiena dutenei, abegia, laguntza eta arreta emateko proiektu komunitario bat da»; eta bereziki azpimarratu du honako hau: «gure ohiko jardueran bezala, ez da baliabide masibo edo anonimo bat, baizik eta laguntza eta lotura komunitariokoa».\nKomunitate berria martxan jartzeaz gain, Migra Studium bertatik bertarako arreta lehenesten ari da egun hauetan, Bartzelonako Nuestra Señora de la Victoria elizan banan-banako orientazio sozial eta juridikoa eskaintzen. Hain zuzen, Migra Studium Fundazioak ere eraikin horretan du egoitza, eta ezarritako segurtasun-arau guztiak betetzeko aukera ematen duen espazio bat gaitu du bertan.


Into the Labyrinth (telesaila) - Wikipedia, entziklopedia askea.\nSimon Beal (Charlie Caine gisa)\n1981eko maiatzaren 13a –\n1982ko irailaren 8a\nInto the Labyrinth (euskaraz Labirintoaren barna) Erresuma Batuko haur eta nerabeentzako fantasiazko telesail bat izan zen. Herrialde hartan 1981-1982 bitartean aireratu zen,\nEuskal Herrian 1980ko hamarkadan ETB1 nahiz ETB2an aireratu zen.\nTelesaila garaiez gain dauden bi aztien arteko borrokan oinarritzen da, bata Rothgo zintzoa (Ron Moody) eta bestea Belor zitala (Pamela Salem). Bakoitzak Nidus delakoa bereganatu nahi dute, botere mugagabeko objektua. Nidus delakoa berez Rothgo aztiaren jabetakoa zen, bere boterearen jatorria hartan zetzala, baina Belor aztiak lapurtu eta denboran zehar bidaiatzeko erabili zuen, Rothgo aztiak inoiz topatu ez zezan. Nidus objektuaren boteterik gabe azkenean Rothgo hiltzorian gelditu zen.\nGaur egungo haur talde batek (Phil, Helen eta Terry) Rothgo aztia britainiar labirinto itxurako leizezulo batean hiltzorian topatuko dute. Rothgok haur taldea Nidus objetua topatzeko asmoz historiaren garai ezberdinetara bildaiko ditu, garai ezberdin guzti horietan zehar ohiko objetu gisa mozorrotua egon eta gogoetaren bidez bakarrik ikus daitekelarik.\nHaur taldea leizeko labirintoan barna sartu eta gizateriaren historiaren une ezberdinetara bidaiatuko du (Frantziako Iraultza, Antzinako Grezia, Ingalaterrako Gerra Zibila, etab), betiere Nidus objektua berreskuratu eta Belor azti maltzurra garaitzeko asmoz.\nInto the Labyrinth telesailaren sarrerako doinua edo musika entzungai\nInto the Labyrinth telesailaren 1. denboraldiko atalak ikusgai (Ingelesez)\nInto the Labyrinth telesailaren IMDBko fitxa irakurgai (Ingelesez)\nInto the Labyrinth telesailari buruzko artikulua irakurgai (Ingelesez)


Gure inguruneaz gozatzeko ibilaldiak\nBadakigu asko gustatzen zaizula paseatzea, errutinatik ihes egitea, eta naturaz gozatzen duzun bitartean, erlaxatzea. Astigarragako Sagarlore landa-hoteletik hainbat ibilbide egin ditzakezu Astigarragako eta Donostiako paisaia berdeetan barrena:\nTxoritokieta. Donostialdeko eskualde osoa miresteko talaiarik onena den gailurra (318 m). Txoritokietan antzinako gotorleku militar bat dago (1887-1890), baita hainbat trikuharri eta menhir bat dituen estazio megalitiko bat ere. Iristeko modurik errezena: gure Sagarlore Nordic Walking bira da.\nBeste paseotxo bat gomendatzen dizuegu: oso gertu dagoen Donostia eta Ordizia lotzen dituen bidegorrira joatea da, eta Urumea ibaiaren ondoan paseatu, bai Donostiarantz (ibaian behera) edo Hernanirantz (ibaian gora). Ibilbide aproposa da inolako zailtasunik gabe paseatzeko.\nSantiagomendi. Santiyo ermita zaharra gailur horretan kokatzen da (298 m) eta Done Jakue bideko mugarria da. Astigarragatik sar daiteke mendira, baserri eta sagastien artetik igota. Sagardoaren Bidea jarraitzea gomendatzen da.\nSagarloretik egin ahal izango dituzun ibilbideetako batzuk besterik ez dira hauek. Badakizu, erreserbatu zure gela preziorik onenean, gozatu gure gosariaz bertako produktuekin eta ibiltzera!